qundao/data-zh-poetry huggingface dataset:
山園
作者：陸游
朝代：宋

山園寂寂閉春風，箇裏天教著放翁。
萬事已抛孤枕外，一尊常醉亂花中。
閑隨戲蝶忘形久，細聽啼鶯得意同。
月桂可憐常在眼，小樷時放一枝紅。
山園
作者：陸游
朝代：宋

山泉引派漲清池，野蔓移根絡短籬。
藝果極知非老事，接花聊復効兒嬉。
提壺言語開顔聽，斵木衣襦緩步窺。
莫笑題詩還滿紙，小園幽事要君知。
山園
作者：陸游
朝代：宋

買得新園近釣磯，旋營茆棟設柴扉。
山經宿雨修容出，花倚和風作態飛。
世事只成驚老眼，酒徒頻約典春衣。
狂吟爛醉君無笑，十丈愁城要解圍。
山園屢種楊梅皆不成枇杷一株獨結實可愛戲作長句
作者：陸游
朝代：宋

楊梅空有樹團團，却是枇杷解滿盤。
難學權門堆火齊，且從公子拾金丸。
枝頭不怕風摇落，地上惟憂鳥啄殘。
清曉呼僮乘露摘，任教半熟雜甘酸。
山園晚興
作者：陸游
朝代：宋

傳杯誰與豁幽悰，霜晚黄花未滿叢。
過雁一聲寒靄外，短籬數掩夕陽中。
易雖病裏猶能讀，詩到愁邊始欲工。
惟有功名真已矣，懶將華髮對青銅。
山園晚興
作者：陸游
朝代：宋

病骨初輕野興濃，閑扶拄杖夕陽中。
草枯陂澤涓涓水，木落園林淅淅風。
楊子凄凉老天祿，馬周憔悴客新豐。
壯心未與朱顔改，一笑憑高送斷鴻。
山園書觸目
作者：陸游
朝代：宋

山近雲生易，人稀鳥下頻。
瘦篁穿石竅，古蔓絡松身。
熟摘巖邊果，乾收澗底薪。
經過不相識，喚作避秦人。
山園草木四絕句·拒霜
作者：陸游
朝代：宋

滿庭黄葉舞西風，天地方收肅殺功。
何事獨蒙青女力，牆頭催放數苞紅。
山園草木四絕句·紫薇
作者：陸游
朝代：宋

鐘鼓樓前宫様花，誰令流落到天涯。
少年妄想今除盡，但愛清樽浸晚霞。
山園草木四絕句·蓼花
作者：陸游
朝代：宋

十年詩酒客刀州，每爲名花秉燭遊。
老作漁翁猶喜事，數枝紅蓼醉清秋。
山園草間菊數枝開席地獨酌
作者：陸游
朝代：宋

屋東菊畦蔓草荒，瘦枝出草三尺長。
碎金狼藉不堪摘，掃地爲渠持一觴。
日斜大醉叫墮幘，野花村酒何曾擇。
君不見詩人跌宕例如此，蒼耳林中留太白。
山園遣興
作者：陸游
朝代：宋

輸逋告糴走比鄰，恤患分灾累故人。
安得此身無一事，林中數筍過殘春。
山園雜詠五首·其一
作者：陸游
朝代：宋

祠祿留人未挂冠，山園三畝著身寬。
百年竟向愁邊老，萬事元輸靜處看。
花徑糝紅供晚醉，月天生暈作春寒。
汗青事業都忘盡，時賴吾兒舉話端。
山園雜詠五首·其三
作者：陸游
朝代：宋

桃花爛熳杏花稀，春色撩人不忍違。
俗客年來真掃迹，清樽日暮獨忘歸。
魚行池面紅雲散，鵲起枝頭絳雪飛。
莫道顛狂無訴處，卧看香篆掩齋扉。
山園雜詠五首·其二
作者：陸游
朝代：宋

殘春終日在林亭，散髮披衣醉復醒。
科斗已成蛙閤閤，櫻桃初結子青青。
魚遊滄海寧濡沫，禽慕雕籠即翦翎。
薄晚東風吹小雨，笑携長鑱伴畦丁。
山園雜詠五首·其五
作者：陸游
朝代：宋

春光何止二分空，寒食都無數日中。
密葉成陰花寂寂，舊巢添土燕匆匆。
紙鳶收線愁風惡，秧馬掀泥喜雨濛。
堪嘆今年衰更甚，蒼顔縱醉不成紅。
山園雜詠五首·其四
作者：陸游
朝代：宋

已過社雨尚春寒，小醉初醒怯倚欄。
柳带花移宜土潤，鶴和雛養要籠寬。
孤翁白首投村社，諸彥青雲接羽翰。
誰信幽居多樂事，晚窗兒女話團圞。
山園雜賦四首·其一
作者：陸游
朝代：宋

初夏未覺暑，微陰殊勝晴。
藤冠稱新沐，蓴菜解餘酲。
偶據盤陀坐，還扶楖栗行。
平生志勛業，今日一毫輕。
山園雜賦四首·其三
作者：陸游
朝代：宋

一日老一日，一年貧一年。
元無肉食相，且作地行仙。
本不營三窟，何須直一錢。
村墟櫻筍閙，剩放醉中顛。
山園雜賦四首·其二
作者：陸游
朝代：宋

藤陰初覆架，菱蔓漸穿萍。
水繞籬根緑，山從樹罅青。
長辭帝所夢，不愧草堂靈。
賴有黄醅法，終年任醉醒。
山園雜賦四首·其四
作者：陸游
朝代：宋

芳荃真妙士，霜菊亦奇才。
邂逅心生敬，慇懃手自培。
扶持新長桂，護惜欲殘梅。
此意何人解，頹然付酒杯。
山墅
作者：陸游
朝代：宋

烟水烟林老結廬，人間用短更誰如。
軟蒲穩背供危坐，小幟障燈便細書。
莫欺衰病歸山墅，曾領諸儒上石渠。
貞觀開元嗟已遠，爲君試說紹興初。
山家
作者：陸游
朝代：宋

白石青莎一徑斜，斷無人迹到山家。
梁間歸燕避微雨，池面遊魚爭落花。
雪鬢但增新感慨，金鞭那復舊豪華。
明窗睡起渾無事，篝火風爐自試茶。
山家五首·其一
作者：陸游
朝代：宋

風月寬閑地，溪山隱遯身。
雲邊安井臼，竹裏過比鄰。
洗朮分巖瀑，烹芝束澗薪。
柴門敲不應，疑是避秦人。
山家五首·其三
作者：陸游
朝代：宋

長生固非道，得道自長生。
書不傳關尹，言誰契廣成。
羅浮觀日出，句曲聽松聲。
聞說長安好，何妨醉太平。
山家五首·其二
作者：陸游
朝代：宋

種藥爲生業，彈琴悅性靈。
中宵煮白石，平旦誦黄庭。
茶熟眠初起，兒扶酒半醒。
意行無定處，猿鳥共忘形。
山家五首·其五
作者：陸游
朝代：宋

清絕更誰如，松風小閣虛。
氎巾參几杖，鶴毳落琴書。
新鑿淘丹井，常携斸藥鉏。
身閑隨處樂，何况是吾廬。
山家五首·其四
作者：陸游
朝代：宋

陶葛金丹訣，千年秘不傳。
人皆肖天地，世豈乏神仙。
擾擾生趨死，悠悠食復眠。
微言誰復領，浩嘆撫遺編。
山家暮春二首·其一
作者：陸游
朝代：宋

遶屋清陰合，緣堤緑草纖。
起蠶初放食，新麥已磨鎌。
苦筍先調醬，青梅小蘸鹽。
佳時幸無事，酒盡更須添。
山家暮春二首·其二
作者：陸游
朝代：宋

行飯獨相羊，扶藜過野塘。
晴光生蝶粉，暖律變鶯吭。
麨美群兒競，蠶饑小婦忙。
深知遊宦惡，窮死勿離鄉。
山寺
作者：陸游
朝代：宋

信步得佳寺，入門吹斷香。
林深栗鼠健，屋老瓦松長。
吊古增凄愴，憑高寄慨慷。
匆匆興未盡，新月映方塘。
山寺
作者：陸游
朝代：宋

寺門壓石危欲崩，槎牙老松挂蒼藤。
風傳上方出定磬，雨暗古殿長明燈。
宿林野鶻驚復起，爭栗山童呼不譍。
谿南聞道更幽絕，明日裂布縫行縢。
山寺
作者：陸游
朝代：宋

籃輿送客過江村，小寺無人半掩門。
古佛負牆塵漠漠，孤燈照殿雨昏昏。
喜投禪榻聊尋夢，懶爲啼猿更斷魂。
要識人間盛衰理，岸沙君看去年痕。
山寺
作者：陸游
朝代：宋

路盡初逢寺，行行獨叩扉。
民貧稀送供，僧老少完衣。
日正樓鐘動，溪深藥草肥。
吾衰亦久矣，捨此欲疇依。
山居
作者：陸游
朝代：宋

客至何曾共劇談，行藏獨有老農諳。
覓官肯信山居樂，食淡方知飯味甘。
一脈泉通澆藥圃，萬重雲鎖釣魚庵。
好奇自笑心無厭，行遍江南憶劍南。
山居
作者：陸游
朝代：宋

平生杜宇最相知，遺我巢山一叚奇。
茶磑細香供隱几，松風幽韵入哦詩。
溪邊拂石同兒釣，竹下開軒喚客棋。
幾許放翁新事業，不教虚過太平時。
山居
作者：陸游
朝代：宋

平生絕愛山居樂，老去初心亦漸償。
直道本知天可恃，曠懷真與世相忘。
徑穿修竹衣巾爽，盤設靈苗匕箸香。
但恨相逢無魯叟，浩歌小試接輿狂。
山居戲題二首·其一
作者：陸游
朝代：宋

海山縹緲斸雲扄，掃地焚香悦性靈。
嫩白半甌嘗日鑄，硬黄一卷學蘭亭。
衰顔冉冉臨清鏡，華髮蕭蕭倚素屏。
尊酒不空身見在，莫爭天上少微星。
山居戲題二首·其二
作者：陸游
朝代：宋

病起清羸不自持，年光都上鬢邊絲。
昏昏雨細梅黄後，漫漫秧青水滿時。
曲几方床娛永日，矮冠高屐駭群兒。
客来莫笑狂顛甚，此處那容世俗知。
山居疊韵
作者：陸游
朝代：宋

禽吟陰森林，鹿伏樸樕木。
嗚呼吾徒愚，僕僕逐肉粟。
聨翩憐鳶肩，覆餗速戮辱。
艱難還山間，獨欲足畜牧。
躋梯棲西谿，築屋宿北谷。
光芒常當藏，櫝玉觸俗目。
山居食每不肉戯作
作者：陸游
朝代：宋

谿友留魚不忍烹，直将蔬糲送餘生。
二升畬粟香炊飯，一把畦菘淡煮羮。
莫笑開單成淨供，也能捫腹作徐行。
秋来更有堪誇處，日傍東籬拾落英。
山庖
作者：陸游
朝代：宋

新舂䆉䅉滑如珠，旋壓犁祁軟勝酥。
更翦藥苗挑野菜，山家不必遠庖厨。
山店賣石榴取以薦酒
作者：陸游
朝代：宋

山色蒼寒雲釀雪，旗亭據榻興悠哉。
麴生正欲相料理，催喚風流措措来。
山房
作者：陸游
朝代：宋

何處合題詩，山房病起時。
晨光鳥先覺，春信柳偏知。
陋學勤何益，虛名悔可追。
布衾新絮暖，惟與睡相宜。
山房
作者：陸游
朝代：宋

四紀移家剡曲傍，自茨生草作山房。
寒侵夜艾知霜重，行遍天涯覺夢長。
戒婢無勞事釵澤，課奴相率補陂塘。
無衣已免豳人嘆，數箔春蠶歲有常。
山房
作者：陸游
朝代：宋

擾擾人間歲月移，山房幾度換茅茨。
身遊與世相忘地，詩到令人不愛時。
老鶴初來未丹頂，稚松親種已虬枝。
東塗西抹非無意，皺面朱鉛太不宜。
山房
作者：陸游
朝代：宋

柴門不掩俗人稀，成就山房一段奇。
木葉最宜新雨後，鳥聲更勝暮春時。
家貲屢罄緣耽酒，宿習猶存爲愛詩。
別有一條差自慰，朮苗芎茁正離離。
山村書所見二首·其一
作者：陸游
朝代：宋

老枳垂藤晝常黑，雛鷹聲作嬰兒啼。
伐薪歸來遇急雨，石路下山如踏梯。
山村書所見二首·其二
作者：陸游
朝代：宋

荒坡茫茫牧牛童，扳角上背捷如風。
腰間一枝搢枯竹，橫吹短笛過村東。
山村獨酌
作者：陸游
朝代：宋

腰劍如今不換牛，固應萬事一時休。
孤舟慣作瀟湘夢，駿馬寧思鄠杜遊。
毀譽要須千載定，功名已向隔生求。
石帆山下秋風晚，買酒看雲自獻酬。
山村經行因施藥五首·其一
作者：陸游
朝代：宋

閑行偶復到山村，父老遮留共一尊。
曩日見公孫未晬，如今已解牧雞豚。
山村經行因施藥五首·其三
作者：陸游
朝代：宋

兒扶一老候溪邊，來告頭風久未痊。
不用更求芎芷輩，吾詩讀罷自醒然。
山村經行因施藥五首·其二
作者：陸游
朝代：宋

耕傭蠶婦共欣然，得見先生定有年。
掃灑門庭拂床几，瓦盆盛酒薦豚肩。
山村經行因施藥五首·其五
作者：陸游
朝代：宋

逆旅人家近野橋，偶因秣蹇暫消摇。
村翁不解讀本草，爭就先生辨藥苗。
山村經行因施藥五首·其四
作者：陸游
朝代：宋

驢肩每带藥囊行，村巷歡欣夾道迎。
共說向來曾活我，生兒多以陸爲名。
山村道中思蜀
作者：陸游
朝代：宋

當年萬里客西南，藥市題詩倚半酣。
偶爲三遊群玉府，遂妨重到百花潭。
剡溪謾說思安道，函谷誰能識老聃。
空乞丹青作橫幅，半堤寒日策羸驂。
山澤
作者：陸游
朝代：宋

我本山澤人，散誕傲簪裳。
宦遊五十年，天遣還農桑。
東阡南陌間，吾亦愛吾鄉。
楚祠坐秋社，隋寺觀夜場。
醉迷采蒼耳，旅飯炊黄粱。
自疑太古民，百年樂未央。
有時閑暇時，頗復誦老莊。
亦嘗遊岷峨，略聞度世方。
氣爲東道主，主安客自長。
却後五百年，見我灞城旁。
山脚散步由舍北歸三首·其一
作者：陸游
朝代：宋

偶散東岡步，因成北渚遊。
鴉昏先小泊，魚暖欲群浮。
緩曳紅藤杖，斜披紫綺裘。
閑身病亦可，隨處得無愁。
山脚散步由舍北歸三首·其三
作者：陸游
朝代：宋

空碧升團月，江郊弄夕霏。
生涯今始是，年事古猶稀。
冰解魚初躍，風和雁欲歸。
興來忘遠近，草露已沾衣。
山脚散步由舍北歸三首·其二
作者：陸游
朝代：宋

幽徑欣行藥，衰年困負薪。
梅殘香更遠，草動綠初勻。
魚似濠梁樂，鷗如海上馴。
度橋成一笑，微健及新春。
山茶
作者：陸游
朝代：宋

雪裏開花到春晚，世間耐久孰如君。
憑闌嘆息無人會，三十年前宴海雲。
山茶一樹自冬至清明後著花不已
作者：陸游
朝代：宋

東園三日雨兼風，桃李飄零掃地空。
惟有山茶偏耐久，綠叢又放數枝紅。
山行
作者：陸游
朝代：宋

七十衰翁短鬢斑，藥瓢藤杖伴清閑。
平生惡路羊腸坂，晚歲羸軀飯顆山。
一寸塔餘青靄外，數聲鐘下翠微間。
往来處處皆奇絕，莫道先生興盡還。
山行
作者：陸游
朝代：宋

五尺桄榔杖，二寸栟櫚冠。
往來山谷中，髮白面渥丹。
初非乳石力，所得懷抱寬。
入寺不尋僧，自愛松風寒。
松風晚少靜，我意殊未闌。
却尋歸村路，白石明青灘。
山行
作者：陸游
朝代：宋

南出柴門即是山，青鞋踏破白雲間。
旋償酒券何時足，罷諾僧碑盡日閑。
三尺古琴餘爨迹，一枝禪杖带湘斑。
吾廬北望雲烟裏，又伴紛紛宿鳥還。
山行
作者：陸游
朝代：宋

山光秀可餐，溪水清可啜。
白雲映空碧，突起若積雪。
我行溪山間，靈府爲澄澈。
崚嶒崖角立，蟠屈路九折。
黄楊與冬青，鬰鬰自成列。
其根貫石罅，橫逸相糾結。
上捫雕鶻巢，下歷豺虎穴。
流泉不可見，鏘然響環玦。
出山日已暮，林火遠明滅。
小憩得樵家，題詩記幽絕。
山行
作者：陸游
朝代：宋

山鳥啼孤戍，烟蕪入廢亭。
堤成陂水白，雨細稻秧青。
草市少行旅，叢祠多乞靈。
最憐投宿處，微火暮晶熒。
山行
作者：陸游
朝代：宋

老翁七十亦何求，尚賴山行散百憂。
擫耳帽寬新小疾，獨猿車穩正閑遊。
酒旗滴雨村場晚，茶竈炊烟野寺秋。
若論人間長久事，高吟何啻傲封侯。
山行
作者：陸游
朝代：宋

閑人日日得閑行，况值今朝小雨晴。
水淺遊魚渾可數，山深藥草半無名。
臨溪旋喚罾船渡，過寺初聞浴鼓聲。
小醉未應風味減，滿盤青杏伴朱櫻。
山行二首·其一
作者：陸游
朝代：宋

緣崖曲曲羊腸路，傍水疏疏麂眼籬。
舉起短鞭成一笑，吾詩正是策勳時。
山行二首·其二
作者：陸游
朝代：宋

眼邊處處皆新句，塵務經心苦自迷。
今日偶然親拾得，亂松深處石橋西。
山行見三十年前題名悵然有賦
作者：陸游
朝代：宋

百年村落半丘墟，垂老經過一柅車。
金石闕訛秦漢舊，山川勝絕晉唐餘。
醉題墨淡塵昏壁，詩社人亡泪濺裾。
名宦半生成底事，早時恨不學犁鉏。
山行贈野叟二首·其一
作者：陸游
朝代：宋

垂白衰翁住道邊，突間猶喜續炊烟。
壁如龜筴難占卜，瓦似魚鱗不接連。
幼學及時兒識字，官租先眾吏無權。
與君俱長宣和日，握手相看一悵然。
山行贈野叟二首·其二
作者：陸游
朝代：宋

莫笑孤村生理微，茅茨烟火自相依。
客來旋掃青苔榻，日在先關白版扉。
婦女憂蠶租葉去，兒童耘麥荷鉏歸。
散人世襲江湖號，剩欲溪頭借釣磯。
山行過僧庵不入
作者：陸游
朝代：宋

垣屋參差竹塢深，舊題名處懶重尋。
茶爐烟起知高興，棋子聲疏識苦心。
淡日暉暉孤市散，殘雲漠漠半川陰。
長吟未斷清愁起，已見橫林宿暮禽。
山頭石
作者：陸游
朝代：宋

秋風萬木霣，春雨百草生。
造物初何心，時至自枯榮。
惟有山頭石，歲月浩莫測。
不知四時運，常带太古色。
老翁一生居此山，脚力欲盡猶躋攀。
時時撫石三太息，安得此身如爾頑。
山頭鹿
作者：陸游
朝代：宋

呦呦山頭鹿，毛角自媚好。
渴飲澗底泉，饑齧林間草。
漢家方和親，將軍灞陵老。
天寒弓力勁，木落霜氣早。
短衣日馳射，逐鹿應弦倒。
金槃犀筯命有繫，翠壁蒼崖迹如掃。
何時詔下北擊胡，却起將軍遠征討。
泉甘草茂上林中，使我母子常相保。
山麓
作者：陸游
朝代：宋

草合路如綫，偶隨樵子行。
林間遇磐石，少憩看春耕。
山齋書事
作者：陸游
朝代：宋

山榴子結又重開，巢燕雛飛却續回。
雨足人畦千頃稻，日長風舞一庭槐。
浩歌縱酒愁仍在，作意觀書睡已來。
常恨流年不相貸，若爲更著暮蟬催。
岳池農家
作者：陸游
朝代：宋

春深農家耕未足，原頭叱叱兩黄犢。
泥融無塊水初渾，雨細有痕秧正緑。
緑秧分時風日美，時平未有差科起。
買花西舍喜成婚，持酒東鄰賀生子。
誰言農家不入時，小姑畫得城中眉。
一雙素手無人識，空村相喚看繅絲。
農家農家樂復樂，不比市朝爭奪惡。
宦遊所得真幾何，我已三年廢東作。
岳陽樓
作者：陸游
朝代：宋

身如病鶴短翅翎，雨雪飄灑號沙汀。
天風忽吹不得住，東下巴峽泛洞庭。
軒皇張樂雖已矣，此地至今朝百靈。
雄樓岌嶪鎮吳楚，我來舉手捫天星。
帆檣纔放已隱隱，雲氣亂入何冥冥。
黿鼉出没蛟鰐横，浪花遮盡君山青。
黄衫仙翁喜無恙，袖劍近到城南亭。
眼前俗子敗人意，安得與翁同醉醒。
峽口夜坐
作者：陸游
朝代：宋

三峽至此窮，兩壁猶峭立。
估船無時行，婦盎有夜汲。
風生樹影動，月碎水流急。
草根綴微露，螢火飛熠熠。
吾行已四旬，纔抵楚西邑。
浩歌散鬱陶，還舟覺衣濕。
峽州東山
作者：陸游
朝代：宋

十年不踏東山路，今日重爲放浪行。
老矣判無黄鵠舉，歸哉惟有白鷗盟。
新秧刺水農家樂，修竹環溪客眼明。
已駕巾車仍小駐，綠蘿亭下聽鶯聲。
峽州甘泉寺
作者：陸游
朝代：宋

江上甘泉寺，登臨擅一州。
山亭喜無恙，老子得重遊。
灘急常疑雨，林深欲借秋。
歸途更清絕，倚杖喚漁舟。
崇安縣驛
作者：陸游
朝代：宋

驛外清江十里秋，雁聲初到荻花洲。
征車已駕晨窗白，殘燭依然伴客愁。
崑崙行
作者：陸游
朝代：宋

陰雲解駮朝暾紅，黄河直與崑崙通。
不駕鸞鳳驂虬龍，徑躡香烟上空中。
吾行忽過日月宮，下視積氣青濛濛。
寒暑不分晝夜同，嵳峨九關常烈風。
凜然蕭森變沖融，不悸不眩身如空。
塵沙浩劫環無窮，詎須更覓安期翁。
崔伯易畫像贊
作者：陸游
朝代：宋

古之君子，學以爲己。
可行則行，可止則止。
仕以行義，止以遠恥。
世衰道微，豈復知此。
蚩蚩始學，青紫思拾。
萬馬並馳，孰能獨立。
始雖弗急，後亦汲汲。
我思崔公，涕泗橫集。
巢山二首·其一
作者：陸游
朝代：宋

巢山避世紛，身隱萬重雲。
半谷傳樵響，中林過鹿群。
蟲鎪葉成篆，風蹙水生紋。
不蹋溪橋路，僊凡自此分。
巢山二首·其二
作者：陸游
朝代：宋

短髮巢山客，人知姓字誰。
穿林雙不借，取水一軍持。
渴鹿群窺澗，驚猿獨裊枝。
何曾畜筆硯，景物自成詩。
巢菜
作者：陸游
朝代：宋

冷落無人佐客庖，庾郎三九困譏嘲。
此行忽似蟆津路，自候風爐煮小巢。
己巳元日
作者：陸游
朝代：宋

曾孫新長奉椒觴，兒女冠笄各綴行。
身作太翁垂九十，醉來堪喜亦堪傷。
己巳正月十八九間雪復大作不止
作者：陸游
朝代：宋

早衰常畏雪，况復在江干。
三日不能出，數年無此寒。
捲簾驚滉漾，下榻覺蹣跚。
稚子應憐我，孤吟興未闌。
己未冬至
作者：陸游
朝代：宋

老人畏添歲，每嘆時序速。
今朝陽始生，在易得來復。
扶衰奉先祭，拜起賴童僕。
兒曹亦壽我，魚兔隨事足。
歡言爲一醉，家釀及新熟。
占年當得稔，喜笑動鄰曲。
冀從宿麥始，載重車折軸。
明年秋社時，處處饜酒肉。
己未新歲
作者：陸游
朝代：宋

餞歲愁雖劇，迎年喜亦深。
桃符带草寫，椒酒過花斟。
車馬久無迹，兒孫聊慰心。
更欣春意早，處處有鳴禽。
己未歲暮
作者：陸游
朝代：宋

七十六年將到時，龍鍾猶復强支持。
寒燈照影始知瘦，薄酒作酲方覺衰。
春日尚能持冷餅，花時未礙插繁枝。
癡頑應有傍觀笑，自課園丁補槿籬。
己未重五
作者：陸游
朝代：宋

門楣束艾作神人，團糭盤中節物新。
安用丹書禳赤口，風波雖惡不關身。
己酉元日
作者：陸游
朝代：宋

夜雨解殘雪，朝陽開積陰。
桃符呵筆寫，椒酒過花斟。
巷柳搖風早，街泥濺馬深。
行宫放朝賀，共識慕堯心。
巴東令廨白雲亭
作者：陸游
朝代：宋

寇公壯歲落巴蠻，得意孤亭縹緲間。
常倚曲闌貪看水，不安四壁怕遮山。
遺民雖盡猶能說，老令初來亦愛閑。
正使官清貧至骨，未妨留客聽潺潺。
巴東遇小雨二首·其一
作者：陸游
朝代：宋

暫借清溪伴釣翁，沙邊微雨濕孤蓬。
從今詩在巴東縣，不屬灞橋風雪中。
巴東遇小雨二首·其二
作者：陸游
朝代：宋

西遊萬里亦何爲，欲就騷人乞棄遺。
到此宛然詩不進，始知才分有窮時。
市飲
作者：陸游
朝代：宋

學道無多事，消陰服眾魔。
春雷驚蟄戶，海日浴鯨波。
大勇收全勝，靈襟襲太和。
何妨會稽市，取酒獨酣歌。
布金院
作者：陸游
朝代：宋

萬里西來了宿緣，憑鞭欹帽過年年。
山寒院落開爐月，霜重郊原斸芋天。
淺碧鱗鱗人度彴，長空杳杳鳥衝烟。
夜投蕭寺清無寐，楼角三更月滿川。
席上作
作者：陸游
朝代：宋

緑波畫槳浣花船，清簟疏簾角黍筵。
一幅葛巾林下客，百壺春酒飲中仙。
散懷絲管繁華地，寄傲江湖浩蕩天。
浮世升沉何足計，丹成碧落珥貂蟬。
席上有舉呂居仁詩者因次其韵示坐客
作者：陸游
朝代：宋

是身如鼠穴太倉，七十始辦求深藏。
扶衰復拜求舊詔，入對講殿瞻顒昂。
期年蒙恩許謝病，家居更辱鄉黨敬。
今夕不醉無庸歸，此老餘年君所知。
平明出小東門觀梅
作者：陸游
朝代：宋

知心多别離，慰眼易零落。
東風吹梅花，爛漫照城郭。
晴日千堆雪，偏宜馬上看。
逢迎無幾日，不惜犯春寒。
明年花發時，我在両京道。
花香固無盡，我亦未遽老。
脱帽髮如漆，看花心未灰。
平戎那得妨持酒，會有詩傳劍外來。
平昔
作者：陸游
朝代：宋

平昔飄然林下僧，更堪衰與病相乘。
殘年已任身生死，一念猶關道廢興。
皎皎初心質天地，兢兢晚節蹈淵冰。
子孫勿厭藜羹薄，此是吾家無盡燈。
平水
作者：陸游
朝代：宋

旅飯風埃小市傍，却呼拄杖踏斜陽。
可憐陌上離離草，一種逢春各短長。
平水
作者：陸游
朝代：宋

水悍溪橋敗，沙頽野徑移。
年華入詩卷，心事付笻枝。
雨霽鵓鳩喜，春歸鶗鴂知。
客庖消底物，麥飯薦蒓絲。
平水小憇
作者：陸游
朝代：宋

蓐食草庵中，肩輿小市東。
霧收山淡碧，雲漏日微紅。
酒斾村場近，罾船浦溆通。
平生喜行路，小住莫怱怱。
平水道中
作者：陸游
朝代：宋

處處陂水滿，家家巢燕忙。
葉舒桑漸闇，穗重麥初昻。
高下山花發，青紅粉餌香。
亦知時節好，老大自悲傷。
平生
作者：陸游
朝代：宋

平生涉世似虚舟，不著胸中一點愁。
已用浮雲看富貴，肯緣華屋嘆山丘。
戴溪寒釀千峰雪，嚴瀨聲酣七里秋。
好景人間隨處有，未埋白骨且閑遊。
平羌道中望峨眉山慨然有作
作者：陸游
朝代：宋

白雲如玉城，翠嶺出其上。
異境忽墮前，心目久蕩漾。
别來二百日，突兀喜亡恙。
飛仙遥舉手，喚我一税鞅。
此行豈或使，屏迹事幽曠。
何必故山歸，更破萬里浪。
平都山
作者：陸游
朝代：宋

名山近江步，蠟屐得閑行。
奔鹿衝人過，藏丹徹夜明。
唐碑多斷蝕，梁殿半欹傾。
洞口雲常湧，簷牙柏再榮。
行逢負籠客，臥聽送船聲。
乞我誅茆地，靈苖得共烹。
平陽驛舍梅花
作者：陸游
朝代：宋

江路輕陰未成雨，梅花欲過半沾泥。
遠來不負東皇意，一絕清詩手自題。
平雲亭
作者：陸游
朝代：宋

滿榼芳醪何處傾，金鼇背上得同行。
天垂緑野三邊盡，雲與朱闌一様平。
烟樹微茫疑誤墨，風松蕭瑟有新聲。
黄花未吐無多恨，也勝湘纍拾落英。
年光
作者：陸游
朝代：宋

無賴年光逐水流，人間隨處送悠悠。
千帆落浦湘天晚，孤笛吟風鄠縣秋。
小市鶯花時痛飲，故宮禾黍亦閑愁。
久留只恐驚凡目，又向西凉上酒樓。
幽事
作者：陸游
朝代：宋

幽事春來早，晨興即啟閽。
掃梁迎燕子，插楥護龍孫。
數日招賓友，先期辦酒尊。
淋漓衣袖濕，不管漬春痕。
幽事
作者：陸游
朝代：宋

日日營幽事，時時有好懷。
雨園殘竹粉，風砌落松釵。
伴蝶行花徑，聽蛙傍水涯。
窮通了無謂，不必更安排。
幽事
作者：陸游
朝代：宋

曳杖驚林鵲，投竿罥澗花。
若非詩滿卷，只道夢還家。
開士分朝飯，鄰翁喚午茶。
悠然吾事足，歸路並山斜。
幽事
作者：陸游
朝代：宋

老境俗緣減，閑居幽事多。
去沙通斷澗，插援護新荷。
棋罷看山臥，釣歸揺檝歌。
餘年端有幾，風月且婆娑。
幽事
作者：陸游
朝代：宋

老大常愁節物催，東皇又挽斗杓回。
江天慘慘不成雪，山驛蕭蕭初見梅。
隱士寄雲從地肺，遊僧問路上天台。
戲書幽事無時闕，古錦詩囊暮暮開。
幽事
作者：陸游
朝代：宋

老夫病起日支離，幽事關心只自知。
社近鄰翁饋新釀，客歸童子拾殘棋。
功名已付來生了，筆墨尤非晚歲宜。
餘習可憐除未盡，移花引水伴兒嬉。
幽事
作者：陸游
朝代：宋

蕭然四壁野人家，幽事還堪對客誇。
快日明窗閑試墨，寒泉古鼎自煎茶。
桐凋無復吟風葉，蘋老猶殘泣露花。
萬里封侯真已矣，只將高枕作生涯。
幽事二首·其一
作者：陸游
朝代：宋

衰翁喜幽事，闖戶不升堂。
酒僅三蕉葉，琴纔一履霜。
好遊力不給，愛客病相妨。
獨有詩情在，年來亦漸忘。
幽事二首·其一
作者：陸游
朝代：宋

跌宕人間歲月遷，賞心幽事故依然。
潮通支浦漁舟活，露溼繁花醉帽偏。
才盡賦詩愁壓倒，氣衰對弈怯饒先。
光陰風月空如昨，悵望蘭亭祓禊年。
幽事二首·其二
作者：陸游
朝代：宋

塵抱年來盡掃空，柴門幽事與誰同。
水生初漲一溪綠，花落已浮千點紅。
愁頼橐泉存舊法，困憑顧渚策新功。
故人岷下無消息，尺素憑誰寄斷鴻。
幽事二首·其二
作者：陸游
朝代：宋

野館多幽事，畸人無俗情。
靜分書句讀，戲習酒章程。
藥褚藏難見，棋枰算未成。
悠然寄孤嘯，吾豈固逃名。
幽事絕句六首·其一
作者：陸游
朝代：宋

死生歸有命，榮悴出無心。
苔井閑磨劍，松窗自斲琴。
幽事絕句六首·其三
作者：陸游
朝代：宋

昨日風掀屋，今朝雨壞牆。
雖知炊米盡，不廢野歌長。
幽事絕句六首·其二
作者：陸游
朝代：宋

矮紙來吳下，長毫出宛陵。
自書霜夜句，持寄剡中僧。
幽事絕句六首·其五
作者：陸游
朝代：宋

新傳服氣訣，舊喜步虛吟。
兒女不難棄，雲山何處深。
幽事絕句六首·其六
作者：陸游
朝代：宋

客生聞吠犬，草茂有鳴蛙。
日昳方炊飯，秋深始采茶。
幽事絕句六首·其四
作者：陸游
朝代：宋

烟畦朝斸藥，雪澗夜淘丹。
仄徑何曾嶮，單袍不覺寒。
幽居
作者：陸游
朝代：宋

一曲清溪带淺山，幽居終日卧林間。
丹經在昔曾親授，死籍從今或可刪。
人笑拙疏安淡泊，天教强健享清閑。
秋來漸有佳風月，擬與飛仙日往還。
幽居
作者：陸游
朝代：宋

人間歲月苦駸駸，白首幽居不厭深。
懶愛舉杯成美睡，靜嫌對弈動機心。
山村野渡雙芒屩，夜雪晨霜一布衾。
不到匡廬三十載，夢携巾鉢上東林。
幽居
作者：陸游
朝代：宋

孤村野徑不曾鋤，惡草從來一寸無。
每爲遊魚疏港瀆，更緣啼鳥植楸梧。
閑門猶有僧時到，殘產渾無賦未輸。
浪走人間真誤計，暮年猶足補東隅。
幽居
作者：陸游
朝代：宋

宿志在人外，清心游物初。
猶輕天上福，那習世間書。
薺菜挑供餠，槐芽采作葅。
朝晡兩摩腹，未可笑幽居。
幽居
作者：陸游
朝代：宋

小舫藤爲纜，幽居竹織門。
短籬圍藕蕩，細路入桑村。
魚膾槎頭美，醅傾粥面渾。
殘年謝軒冕，猶足號黎元。
幽居
作者：陸游
朝代：宋

幽居人迹稀，柴扉晝常掩。
小池清見底，疏雨時數點。
蟬嘒秋未衰，花房暮先斂。
老大固多傷，年華還冉冉。
幽居
作者：陸游
朝代：宋

旌節庭下葵，鼓吹池中蛙。
坐令灌園公，忽作富貴家。
浮生均一鬨，事過但興嗟。
蚩蚩彼何人，欲摘空中花。
牆隅蔬可挽，巷口酒可賒。
疏懶遂吾性，不賣東陵瓜。
幽居
作者：陸游
朝代：宋

早歲猶奇怪，中年痛掃除。
華堂棋陸廢，名馬宴遊疏。
散帙身忘倦，畦蔬手自鉏。
寥寥千載後，誰此訪幽居。
幽居
作者：陸游
朝代：宋

松陵甫里舊家風，晚節何妨號放翁。
衰極睡魔殊有力，愁多酒聖欲無功。
一編蠧簡晴窗下，數捲疏籬落木中。
退士所圖惟一飽，諸公好爲致年豐。
幽居
作者：陸游
朝代：宋

毒暑流金石，吾廬乃爾幽。
松棚香带露，竹簟冷生秋。
盪槳蘋花浦，垂竿杜若洲。
非關遺世事，聊以解吾愁。
幽居
作者：陸游
朝代：宋

海澨結茆新，退藏常畏人。
已侵垂老境，尚愛不貲身。
丹竈長生藥，巢居上古民。
秋来有奇事，鷗鷺日相親。
幽居
作者：陸游
朝代：宋

百事徒勞無一成，幽居偶得稱幽情。
傍籬叢枳寒猶綠，繞舍流泉夜有聲。
饑坐炮燔多巨栗，醉歸懷袖有新橙。
愛閑自是從來癖，敢竊區區納祿名。
幽居
作者：陸游
朝代：宋

破屋頽垣霧雨昏，幽人終日掩柴門。
因鋤衰草通南阜，偶洗叢篁見北村。
裋褐奇温等狐腋，寒蔬脆美敵熊蹯。
冬来酒戸微增舊，萬事應須付一尊。
幽居
作者：陸游
朝代：宋

社結山林友，家藏種樹書。
蔽床欣卜宅，容駟笑高閭。
薄飯頻葅韭，單衣旋製綀。
東家借蹇罷，南市買船初。
美景遊俱遍，鄰翁好不疏。
時時得乘興，豈獨愛吾廬。
幽居
作者：陸游
朝代：宋

練褐藤冠物外裝，下簾留住欲殘香。
瀟湘客過誇漁具，灊皖僧來說藥方。
詩未遽衰猶跌宕，書雖小退亦軒昂。
不緣厭靜尋幽事，老去無如白日長。
幽居
作者：陸游
朝代：宋

翳翳桑麻巷，幽幽水竹居。
紉縫一獠婢，樵汲兩蠻奴。
雨挾清砧急，籬懸野蔓枯。
鄰村有鬻子，吾敢嘆空無。
幽居
作者：陸游
朝代：宋

老子堪咍老轉癡，幽居喜及早寒時。
芋魁加糝香出屋，菰首芼羮甘若飴。
顛倒朱黄思誤字，縱横黑白戲拈棋。
此懷敢向今人說，骨朽諸賢却見知。
幽居
作者：陸游
朝代：宋

花過鶯初懶，泥新燕正忙。
病餘猶止酒，睡起獨焚香。
拄杖嫌園窄，棋枰喜日長。
北窗元可樂，不是傲羲皇。
幽居
作者：陸游
朝代：宋

莫笑茅茨陋，岡形接卧龍。
連娟鏡湖月，縹渺寶林鐘。
閑約魚池釣，眠聽碓舍舂。
他年好事客，過此訪遺蹤。
幽居
作者：陸游
朝代：宋

萬家水竹古山陰，揀得幽居愜素心。
梁燕委巢知社近，井桐飄葉覺秋深。
琴緣廢久塵常積，書爲開稀蠹漸侵。
幸自杜門無一事，不須清夜感衣砧。
幽居
作者：陸游
朝代：宋

衰鬢蕭條笑舊青，一枝棲穩寄餘齡。
徐行不愧衣露肘，安卧何妨席見經。
視客恰如堂上燕，捐書那願案頭螢。
時時開說前賢事，聊遣鄉閭識典刑。
幽居
作者：陸游
朝代：宋

謝病言歸一鹿車，短籬數掩護幽居。
樹枝南畔有飛鵲，蓮葉東邊多戲魚。
倦枕續成驚斷夢，斜風吹落讀殘書。
興來偶曳枯筇出，父老逢迎却未疏。
幽居
作者：陸游
朝代：宋

遶屋巉巉碧玉峰，箇中天遣養疏慵。
捐書已嘆空虛腹，得酒還澆壘塊胸。
曲几坐看窺戸月，短篷臥聽隔城鐘。
柴桑自有歸来意，枉道人間不見容。
幽居
作者：陸游
朝代：宋

青門不種故侯瓜，揀得湖山便寄家。
老境一廛依水竹，壯遊萬里犯風沙。
氣衰那辦飲無算，病著更知生有涯。
莫道吾廬全索寞，牆東新補數株花。
幽居三首·其一
作者：陸游
朝代：宋

大患元因有此身，百年强半走踆踆。
折殘廣武城邉柳，染盡洛陽衣上塵。
繞樹鵲孤棲漸稳，支床龜老息初勻。
出門不欲摩雙眼，世態年來又一新。
幽居三首·其三
作者：陸游
朝代：宋

烟水重重際海涯，夜深風雨耿茆茨。
交朋散落歡娱少，憂患侵陵志氣衰。
癡腹何由有鱗甲，俗情自未去毛皮。
詩書六十餘年夢，更擬傳衣付小兒。
幽居三首·其二
作者：陸游
朝代：宋

百頃菰蒲古澤中，老夫病起恰秋風。
流年不貸人皆老，造物無私我自窮。
市隱昔曾從嘯父，山栖今欲効園公。
芳樽雖匪金丹術，槁面尊前也蹔紅。
幽居二首·其一
作者：陸游
朝代：宋

殊方飄泊向誰論，小住僧廬亦所欣。
得飽罷揮求米帖，爱眠新著毁茶文。
摘蔬籃小霑清露，斸藥鉏輕带濕雲。
從此生涯足幽事，宦逰虚用半生勤。
幽居二首·其一
作者：陸游
朝代：宋

白髮蕭蕭僅到肩，一枝藤杖日翩躚。
草苫牆北棲雞屋，泥補橋西放鴨船。
心似枯葵空向日，身如病櫟孰知年。
放懷却有翛然處，不養金丹不學禪。
幽居二首·其一
作者：陸游
朝代：宋

策府還家又五年，心常無事氣常全。
平生本不營三窟，此日何須直一錢。
雨霽桑麻皆沃若，地偏鷄犬亦翛然。
閉門便造桃源境，不必秦人始是仙。
幽居二首·其一
作者：陸游
朝代：宋

落葉紛可掃，幽花寒自開。
囷空無雀噪，門靜有僧來。
孤學時方棄，窮途勢莫回。
呼兒了租賦，莫待縣符催。
幽居二首·其二
作者：陸游
朝代：宋

剡曲故廬歸未得，蹔從地主借茅茨。
桃花春水夢不到，菰菜秋風心自知。
彊健猶穿幾兩屐，榮華正似一絇絲。
此心炯炯無人會，烟雨蒼茫獨立時。
幽居二首·其二
作者：陸游
朝代：宋

橫草無功負主恩，一生强半卧衡門。
蠹書身世元無憾，伏櫪光陰不更論。
春雨負薪蘭渚市，秋風采藥石帆村。
更思旋糴場中麥，暖熱塵埃老瓦盆。
幽居二首·其二
作者：陸游
朝代：宋

雨霽雞栖早，風高雁陣斜。
園丁刈霜稻，村女賣秋茶。
缺井磨樵斧，枯桑繫釣槎。
客來那用問，此是放翁家。
幽居二首·其二
作者：陸游
朝代：宋

面面秋山擁翠屏，天留三畝著雲扃。
迎霜南阜楓林赤，飽雨西村菜甲青。
散筞人驚衰後健，浩歌自覺醉中醒。
凌烟冠劍應無爾，布帽裙襦老管寧。
幽居五首·其一
作者：陸游
朝代：宋

窮老苦畏事，雅意在丘壑。
結茆鏡湖上，卒歲安寂寞。
有門常懶開，壁間挂雙屩。
猶恨未遠人，静夜聞城角。
幽居五首·其三
作者：陸游
朝代：宋

山園手栽花，日夜數花時。
花開亦已落，一歡自無期。
勸君强自娛，勿作兒女悲。
春風染柳條，不染君鬢絲。
幽居五首·其二
作者：陸游
朝代：宋

来客無僮奴，剝啄自叩户。
主人亦蕭然，茗飲不能具。
清言正絕倒，日莫亟散去。
更欲盡所懷，衣薄畏霜露。
幽居五首·其五
作者：陸游
朝代：宋

放翁家山陰，其貧盖一國。
骨相異虎頭，祠祿真雞肋。
有米薪未具，坐待至曛黑。
躬耕豈所難，一飽非爾力。
幽居五首·其四
作者：陸游
朝代：宋

種菜三四畦，畜豚七八箇。
永言給賔祭，且復課慵惰。
霜清黄犢健，土潤小雨過。
冬耕不可失，努力勿安卧。
幽居初夏四首·其一
作者：陸游
朝代：宋

湖山勝處放翁家，槐柳陰中野徑斜。
水滿有時觀下鷺，草深無處不鳴蛙。
籜龍已過頭番筍，木筆猶開第一花。
嘆息老來交舊盡，睡餘誰共午甌茶。
幽居初夏四首·其一
作者：陸游
朝代：宋

路繚長堤北，家居小市西。
陂塘晨飲犢，門巷午鳴雞。
婦喜蠶三幼，兒誇雨一犁。
衰翁亦放浪，未怕屐霑泥。
幽居初夏四首·其三
作者：陸游
朝代：宋

詰曲穿桑徑，謳啞響竹門。
疏泉灌藜莧，倚杖牧雞豚。
江步橫新舸，茅簷弄幼孫。
太平端有象，誰與畫吾村。
幽居初夏四首·其三
作者：陸游
朝代：宋

長歌嫋嫋插秧天，小繖翻翻入市船。
高棟巢乾初乳燕，綠槐陰密已鳴蟬。
只言末俗人情惡，未廢先生日晏眠。
推枕起來閑弄筆，銅蟾手自挹寒泉。
幽居初夏四首·其二
作者：陸游
朝代：宋

梅塢青黄子，草陂紅紫花。
雙鵝朝戲浦，群鴨暮還家。
赤脚挑殘筍，蒼頭摘晚茶。
出門逢野老，滿意說桑麻。
幽居初夏四首·其二
作者：陸游
朝代：宋

藤冠草屨病支離，門外紛紛百不知。
解籜有聲驚倦枕，飛花無力點清池。
閑思舊事惟求醉，老感流年只自悲。
綠樹陰中紅練起，一團零亂溼胭脂。
幽居初夏四首·其四
作者：陸游
朝代：宋

大耋光陰短，南訛日月長。
松枯宜倒壑，龜老慣搘床。
寂寂三升稷，悠悠百本桑。
饑寒猶骯髒，何術砭吾肓。
幽居初夏四首·其四
作者：陸游
朝代：宋

鬢毛禿盡齒牙疏，難受人間折簡呼。
詩酒本來無藉在，形骸况復不枝梧。
槐陰漸密能鄣日，池水新生可浴鳧。
移得太行終亦死，平生常笑北山愚。
幽居即事九首·其一
作者：陸游
朝代：宋

采藥鹿門山，釣魚富春渚。
君看此氣象，何止輩伊呂。
直令終不偶，後人會知汝。
亦不妨著書，世世祕囊褚。
幽居即事九首·其七
作者：陸游
朝代：宋

薰艾割蜜房，荷鋤掘吳朮。
誰烹彌明鼎，來薦維摩室。
厚味不腊毒，上藥能愈疾。
今夕風月佳，良會不可失。
幽居即事九首·其三
作者：陸游
朝代：宋

暮年乞殘骸，窮巷事幽屏。
晨興食一簞，有味敵五鼎。
終日無再炊，奈此夏晝永。
枯腸不禁攪，戒婢罷煮茗。
幽居即事九首·其九
作者：陸游
朝代：宋

屏居江海涯，杳杳菰蒲深。
俯仰夏令中，澤國正多陰。
桑椹熟以紫，水鳥時遺音。
偶得一瓢酒，鄰里聊相尋。
幽居即事九首·其二
作者：陸游
朝代：宋

野寺促晨裝，古驛休破橐。
雖云行役苦，客子心獨樂。
家山幸歸來，未免嘆拘縛。
安得萬里天，翩然下孤鶴。
幽居即事九首·其五
作者：陸游
朝代：宋

日鑄歲幾何，苞苴遍權門。
野人求其類，金墺實弟晜。
超然高世韵，何獨驅睡昏。
安得如吾宗，坐致顧渚園。
幽居即事九首·其八
作者：陸游
朝代：宋

古人在山林，躬自事樵汲。
我雖迫耄期，勤慎亦在習。
掃地拂几硯，何遽力弗給。
却笑杜陵翁，多卧少行立。
幽居即事九首·其六
作者：陸游
朝代：宋

酒能忘事物，不過在醉時。
麴糵力既盡，萬緒如盎絲。
阿堵雅見疏，歡伯難與期。
自憐善用短，時誦止酒詩。
幽居即事九首·其四
作者：陸游
朝代：宋

小磑落雪花，修綆汲牛乳。
幽人作茶供，爽氣生眉宇。
年來不把酒，杯榼委塵士。
卧石聽松風，蕭然老桑苧。
幽居即事二首·其一
作者：陸游
朝代：宋

壯歲本亡奇，頹齡又及斯。
極知身有幾，惟是醉相宜。
燒草溫新犢，編籬護伏雌。
謀生未忘念，笑語路傍兒。
幽居即事二首·其一
作者：陸游
朝代：宋

山崦可伐薪，稻隴可負耒。
但令二事集，一飽已有在。
霜林兩株橘，春圃數畦菜。
仁哉造物心，乞我曾不愛。
炊烹付樵青，鉏灌頼阿對。
乃翁亦自爲，高枕聽晨碓。
幽居即事二首·其二
作者：陸游
朝代：宋

晚日照茅茨，西風吹接䍦。
貧思止酒易，老悔養丹遲。
斸地秋畦藥，焚香夜揲蓍。
呼兒具舟檝，吾欲上湘灕。
幽居即事二首·其二
作者：陸游
朝代：宋

書几積流塵，硯池漬淺墨。
老夫自省事，童子豈不力。
人生適可爾，過計亦何得。
胡爲棄梨棗，日夜長荆棘。
洗汝侈汰心，去汝驕吝色。
一菜飽有餘，奚取萬錢食。
幽居夏日二首·其一
作者：陸游
朝代：宋

茅舍參差烟靄中，超然高興與誰同。
形骸已與流年老，詩句猶爭造物功。
子母瓜新間尊俎，公孫竹長映簾櫳。
日長愈覺閑無事，隱具成書又一通。
幽居夏日二首·其二
作者：陸游
朝代：宋

內史蘭亭晚卜鄰，永和風月凜如新。
功名不入閑人夢，詩酒猶關老子身。
簷淺時時聞霣籜，池清一一見潜鱗。
正令未逐飛仙去，要是巢居太古民。
幽居感懷
作者：陸游
朝代：宋

偶傍楓林結數椽，東歸也復度流年。
汀洲雁下依殘水，墟里人行破夕烟。
十月風霜欺客枕，五更鼓角滿江天。
散關清渭應如昨，回首功名一愴然。
幽居戲詠
作者：陸游
朝代：宋

清泉遶屋竹連牆，回首微官意已忘。
小瓮带泥收洛筍，細鱗穿柳買河魴。
黄旗萬里無侯骨，紅燭千鍾有酒腸。
欲起九原誰可友，蘭亭修褉晉諸王。
幽居戲贈鄰曲
作者：陸游
朝代：宋

暮年遠屏天所借，落佩倒冠如得謝。
雖無壺酒助歌呼，幸有蠹書供枕藉。
市聲不聞耳差靜，車轍掃空身轉暇。
雨慳葵葉未吐甲，露重榴房初坼罅。
深紅菱角密覆水，爛紫蒲桃重垂架。
直令掩關避世俗，未害煎茶喚鄰舍。
蕭蕭雞犬衡門晚，寂寂燈火幽窗夜。
勸君切勿縱高談，性命如絲不禁嚇。
幽居春夜
作者：陸游
朝代：宋

暮景催人雪鬢雙，十年始復反吾邦。
雲逢佳月每避舍，酒壓閑愁如受降。
三弄笛聲初到枕，一枝梅影正横窗。
要知清夢遊何許，不釣桐江即錦江。
幽居春晚二首·其一
作者：陸游
朝代：宋

雲歸禹穴賞新晴，酒買蘭亭散宿酲。
竹带鞭移俄盛出，鶴全窠買已長鳴。
故山雖愧收身晚，外物元如脫髮輕。
只恐村鄰成間闊，杖藜隨處叩柴荆。
幽居春晚二首·其二
作者：陸游
朝代：宋

老廢讎書病廢詩，晝閑惟與睡相宜。
未尋內史流觴地，又近龐公上冢時。
花發遊蜂喧院落，筍長馴鹿入藩籬。
石帆山下春如許，野老來招不用辭。
幽居晚興
作者：陸游
朝代：宋

借鉏劚藥喜微香，汲井澆花趁晚涼。
胸次何曾横一物，尊前尚欲笑千場。
錦江秋雨芙蓉老，笠澤春風杜若芳。
歸去自佳留亦樂，夢中何處是吾鄉。
幽居書事二首·其一
作者：陸游
朝代：宋

老人初起厭囂喧，塵几從教鼠迹存。
赤脚平頭俱遣去，倚牆危坐咽朝暾。
幽居書事二首·其一
作者：陸游
朝代：宋

莫嘆澗谷本卷七作恨人間苦不諧，清時有味是歸来。
己因積毁成高臥，更借陽狂護散才。
正欲清言聞客至，偶思小飲報花開。
紛紛爭奪成何事，白骨生苔但可哀。
幽居書事二首·其二
作者：陸游
朝代：宋

安命知天更不疑，幽居最愛早寒時。
手中書墮初酣枕，窗下燈殘正劇碁。
鮮鯽每從溪女買，香菰時就釣舩炊。
山陰清絕君須記，雪裏騎驢未辦詩。
幽居書事二首·其二
作者：陸游
朝代：宋

買魚賒酒皆高興，野店溪橋圖畫中。
從此衰翁自行耳，不須多事喚蠻童。
幽居歲暮五首·其一
作者：陸游
朝代：宋

冉冉忘年往，紛紛厭事來。
庭除多草莽，几硯亦塵埃。
園爲畦蔬到，門因汲水開。
偶聞林鳥語，太息又春回。
幽居歲暮五首·其三
作者：陸游
朝代：宋

老去轉無事，室空惟一床。
卧時幽鳥語，行處野花香。
巷北觀神社，村東看戲場。
誰知屏居意，不獨爲耕桑。
幽居歲暮五首·其二
作者：陸游
朝代：宋

却醫翻少疾，辭祿不加貧。
嘉木移俱活，村醪釀輒醇。
悠悠還過日，盎盎又逢春。
狂舞君毋笑，梅花插滿巾。
幽居歲暮五首·其五
作者：陸游
朝代：宋

古井年年浚，荒疇日日犁。
刈茅苫鹿屋，插棘護鷄栖。
閑頼書遮眼，愁須酒到臍。
斜陽有常課，緩步上湖堤。
幽居歲暮五首·其四
作者：陸游
朝代：宋

燃薪代秉燭，煮茗當傳杯。
但恨朋儕少，那知日月催。
衣裳任穿穴，芋栗且燔煨。
不爲殘年迫，吾心久矣灰。
幽居無一事戲作
作者：陸游
朝代：宋

長鬚僅有玉川奴，禿尾猶無漫漢驢。
萬事已隨春枕斷，故人何啻曉星疏。
出乘微雨鉏畬粟，歸傍荒畦擷野蔬。
一字不看方睡美，任人搜去帳中書。
幽居示客二首·其一
作者：陸游
朝代：宋

嗜睡疏茶碗，逢春愛麴車。
聊將枕流耳，靜聽屬私蛙。
林下閑成癖，人間懶莫加。
孫登欲長嘯，四座且無譁。
幽居示客二首·其二
作者：陸游
朝代：宋

齒髮雖俱弊，神明尚有餘。
幽扉鍊奇藥，細字錄仙書。
野水鳴苔徑，長松蔭草廬。
客來多謝病，深愧問何如。
幽居記今昔事十首以詩書從宿好林園無俗情爲韵·其一
作者：陸游
朝代：宋

總角入家塾，學經至豳詩。
治道本耕桑，此理在不疑。
今茲垂九十，謝事居海涯。
戴星理農業，未嘆筋力衰。
四月築麥場，五月潴稻陂。
秉火去螟蝗，磨刀剪棘茨。
西成大作社，歌鼓樂聖時。
幽居記今昔事十首以詩書從宿好林園無俗情爲韵·其一〇
作者：陸游
朝代：宋

少小喜讀書，終夜守短檠。
其實無甚解，不幸誤有聲。
勞苦亦何得，空失東皋耕。
暮年乃小黠，告歸學養生。
采藥作遠游，把釣適幽情。
高樓笛數曲，小軒棋一枰。
餘年置勿憂，不卿何由烹。
幽居記今昔事十首以詩書從宿好林園無俗情爲韵·其七
作者：陸游
朝代：宋

昔戍西陲時，憑高望中原。
願欲乘天風，往吊綺與園。
有志莫能遂，悵望商山魂。
遥想山中人，歲時奠芳蓀。
夕陽簫鼓散，高柳擁廟門。
老來更事多，考古見本根。
乃知當時事，禍福未易言。
千載信悠悠，浩嘆掩綠尊。
幽居記今昔事十首以詩書從宿好林園無俗情爲韵·其三
作者：陸游
朝代：宋

我昔揮短楫，終年釣吳松。
亦嘗携長鑱，采藥玉霄峰。
爲計晚大繆，朝路偶見容。
晨趨大明班，夜聽長樂鐘。
白髮迫歸休，居然鮮歡悰。
上恩許乞骸，一日收孤蹤。
蓬茅略補葺，甑碓勤炊舂。
故交零落盡，歲晚當誰從。
幽居記今昔事十首以詩書從宿好林園無俗情爲韵·其九
作者：陸游
朝代：宋

昔自京口歸，卜居得剡曲。
地偏無市人，民淳有古俗。
陋屋僅結茆，粗飯財脫粟。
典衣以沽酒，九月未能贖。
寧負翁子薪，耻售卞和玉。
老身已如此，兒子亦碌碌。
藏書幸無恙，自計不啻足。
拾穗且浩歌，行矣墮鬼錄。
幽居記今昔事十首以詩書從宿好林園無俗情爲韵·其二
作者：陸游
朝代：宋

上世本爲農，輟耕業詩書。
我少學不成，固應返其初。
冥冥不自揣，鄉校參群居。
中歲偶拔擢，清班久趑趄。
典奏入南宮，細書長石渠。
及其乞身歸，舊業已丘墟。
衰疾或小間，力尚給荷鋤。
寄聲謝故人，毋爲笑迂疏。
幽居記今昔事十首以詩書從宿好林園無俗情爲韵·其五
作者：陸游
朝代：宋

癸亥辭修門，拜賜散人號。
一出非本心，歡喜歸祭竈。
故鄉多名山，幸得遂所好。
舟輿雖難具，信步亦可到。
清溪無塵滓，奇峰有雲冒。
雨墊林宗巾，風落孟嘉帽。
豈惟狂故在，望遠亦未眊。
一醉儻可謀，敢愛將軍告。
幽居記今昔事十首以詩書從宿好林園無俗情爲韵·其八
作者：陸游
朝代：宋

客舟挂烟帆，千里過楚都。
七澤渺無際，大不數具區。
浪翻出長蛟，雲拆浮天吳。
峨峨來如山，碎船不須臾。
江行幸已盡，三峽尤畏途。
槎牙人䱹甕，小失即見屠。
叩頭禱鬼神，已脫猶號呼。
願君勤自勵，憂患何時無。
幽居記今昔事十首以詩書從宿好林園無俗情爲韵·其六
作者：陸游
朝代：宋

入蜀過匡廬，秋風宿東林。
月出斷山口，滿窗松竹陰。
裊裊一枝燭，道人語夜深。
亦設餠果供，慰此羈旅心。
猶恨非遠公，無酒遣我斟。
明日下山去，嘆息難重尋。
回首四十年，駒隙何駸駸。
舊遊不可到，悵望空長吟。
幽居記今昔事十首以詩書從宿好林園無俗情爲韵·其四
作者：陸游
朝代：宋

還鄉老未死，舉目少耆宿。
邑屋亦或非，所餘但喬木。
曩時列鼎家，今不飽半菽。
盛衰迭變遷，何者非陵谷。
羸然九十翁，世故見已熟。
偶能達一理，萬事等破竹。
布縫一稱衣，藜煮半釜粥。
餘年更何爲，枕藉糟與麴。
幽居述事四首·其一
作者：陸游
朝代：宋

曾會蘭亭醉墮簪，後身依舊住山陰。
琴傳數世漆文斷，鶴養多年丹頂深。
滌硯灘頭無漬墨，吹簫月下有遺音。
小詩戲述幽居事，後有高人識此心。
幽居述事四首·其三
作者：陸游
朝代：宋

落葉平溝日滿廊，幽居又賦第三章。
喜無俗事干靈府，恨不終年住醉鄉。
上樹榜船雖老健，疏泉移竹亦窮忙。
山僧欲去還留話，更盡西齋一炷香。
幽居述事四首·其二
作者：陸游
朝代：宋

頹然掩戶不妨奇，又賦幽居第二詩。
大藥鼎成令虎守，精思床穩用龜搘。
壺中自喜乾坤別，局上元知日月遲。
更就群童閑鬭草，人間何處不兒嬉。
幽居述事四首·其四
作者：陸游
朝代：宋

舴艋東歸喜遂初，頻拈枯筆賦幽居。
細燒柏子供清坐，明點松肪讀道書。
蒼爪嫩芽開露茗，紅根小把瀹烟蔬。
年來自許機心盡，頗怪飛鷗自作疏。
幽居遣懷三首·其一
作者：陸游
朝代：宋

大患元因有此身，正須枵腹對空囷。
扶持接客寧嗟老，質貸迎醫未厭貧。
碓下罕遺雞啄粒，席間不掃鼠行塵。
時時笑顧兒曹說，縱有烟霄莫問津。
幽居遣懷三首·其三
作者：陸游
朝代：宋

習氣深知要掃除，時時褊忿獨何歟。
呼童不應自生火，待飯未來還讀書。
世態詎堪閑處看，俗人自與我曹疏。
作詩未必能傳後，要是幽懷得小攄。
幽居遣懷三首·其二
作者：陸游
朝代：宋

斜陽孤影嘆伶仃，橫按烏藤坐草亭。
閑久更知貧有味，病多那責藥無靈。
農書甚欲從師授，忍字常須作座銘。
更喜友生能餉酒，欣然一醉倒長瓶。
幽居院
作者：陸游
朝代：宋

久墮塵沙裏，幽尋始此行。
侵雲千嶂合，披草一僧迎。
蘚潤泉時滴，崖傾竹倒生。
登高忽平曠，回首失峥嶸。
老矣猶孤客，歸哉念耦耕。
結廬殊未定，此地頗關情。
幽居雜題四首·其一
作者：陸游
朝代：宋

開歲頻風雨，清明氣始和。
遊山書半廢，耽酒睡常多。
客去孫登嘯，牛疲甯戚歌。
餘生猶有幾，盡底付漁蓑。
幽居雜題四首·其三
作者：陸游
朝代：宋

忽忽年光逝，悠悠世事非。
曉猶明績火，晝永啟漁扉。
施食禽魚熟，疏溝杞菊肥。
寂寥何所嘆，父子自相依。
幽居雜題四首·其二
作者：陸游
朝代：宋

雅意元知止，遄歸喜遂初。
久閑棋格長，多病釣徒疏。
漬藥三升酒，支頭一束書。
兒曹看翁懶，切勿厭蝸廬。
幽居雜題四首·其四
作者：陸游
朝代：宋

獨往成初志，安居謝世紛。
名書硬黄紙，古硯熨焦紋。
雨作占琴薦，風來散鷺群。
豈無朝市事，塞耳未曾聞。
幽思
作者：陸游
朝代：宋

雲際茅茨一兩間，春來幽事日相關。
臨窗靜試下巖硯，欹枕卧看靈壁山。
紅練带飛俱意得，錦熏籠暖尚香慳。
今朝社過添惆悵，高棟巢空燕未還。
幽情
作者：陸游
朝代：宋

免歸又破六年閑，每寄幽情烟水間。
清鏡不藏新白髮，芳樽猶惜舊朱顔。
一編蠹簡心空在，百甕寒齏債未還。
莫爲岷峨勞夢想，故鄉隨分有名山。
幽懷
作者：陸游
朝代：宋

苫茅架竹亦吾廬，病起幽懷得小攄。
愛酒已捐身外事，閉門猶讀死前書。
鄰家人喜添新犢，小市奴歸得早蔬。
但使身安歲中熟，敢辭老境落樵漁。
幽栖
作者：陸游
朝代：宋

何處是幽栖，城南路少西。
楊花穿戶入，燕子避簾低。
棋局聊相對，茶爐亦自携。
溪頭雲易合，晚雨又成泥。
幽棲二首·其一
作者：陸游
朝代：宋

幽棲少人客，積病得衰殘。
身納分司祿，兒須遠次官。
新寒換衣典，閑日借書觀。
更嘆秋來瘦，晨興覺帽寬。
幽棲二首·其一
作者：陸游
朝代：宋

閑人了無事，地僻稱幽棲。
䑔米留雞食，移琴避燕泥。
桐生窗欲暗，筍長徑還迷。
不作容車計，門閭儘放低。
幽棲二首·其二
作者：陸游
朝代：宋

自卜幽棲地，頻驚歲月移。
鄉鄰崇禮讓，子弟習書詩。
喔喔雞鳴樹，狺狺犬吠籬。
謀生已過足，富貴亦何爲。
幽棲二首·其二
作者：陸游
朝代：宋

誰謂幽棲陋，茅茨足庇床。
雨便梧葉大，風度楝花香。
浴佛兒童喜，繅絲婦女忙。
朅來三十載，吾鬢固宜霜。
幽興
作者：陸游
朝代：宋

午倦便高枕，朝饑美小飧。
時穿幽圃屐，常掩小庵門。
溪憶鷗盟約，花迷蝶夢魂。
餘生猶幾許，萬事付乾坤。
幽興
作者：陸游
朝代：宋

微官那得繫疏慵，幽興渾如社酒濃。
掃盡塵埃無一點，洗空幻翳有千重。
百年到處俱羈客，萬里從來付短筇。
身在有餘真妙語，杯羹何地欠秋菘。
幽興
作者：陸游
朝代：宋

池水車初滿，荆籬補已成。
身閑詩簡淡，心靜夢和平。
雁後寒鴉至，楓先桕葉頳。
居然足幽興，未嘆歲崢嶸。
幽興
作者：陸游
朝代：宋

老向浮生意漸闌，飄然俟死水雲間。
龜支床穩新寒夜，鶴附書歸舊隱山。
無意詩方近平淡，絕交夢亦覺清閑。
一端更出淵明上，寂寂柴門本不關。
幽興
作者：陸游
朝代：宋

蘭渚前頭湖水清，了無俗事敗幽情。
雨淋茅屋隨時補，日射油窗特地明。
庭樹晚鶯窺戶語，鄰園秋筍過籬生。
芥菘漸美鹽醯足，誰共貧家一釜羹。
幽興
作者：陸游
朝代：宋

雨後梅花無復在，老來酒盞頓成疏。
身如海燕不逢社，家似瓜牛僅有廬。
短髮垂肩懶中散，深居謝客病相如。
從今何以消長日，剩種芭蕉學草書。
庚子正月十八日送梅
作者：陸游
朝代：宋

滿城桃李爭春色，不許梅花不成雪。
世間尤物無盛衰，萬點縈風愈奇絕。
我行柯山眠酒家，初見窗前三四花。
恨無壯士挽斗柄，坐令東指催年華。
今朝零落已可惜，明日重尋更無迹。
情之所鍾在我曹，莫倚心腸如鐵石。
庚申元日口號六首·其一
作者：陸游
朝代：宋

數行晴日照青鴛，春入屠蘇瀲灧樽。
兒報山僧留刺去，未爲無客到吾門。
庚申元日口號六首·其三
作者：陸游
朝代：宋

南陌東阡自在身，耄年喜見歲華新。
洛中九老非吾侶，且作山陰十老人。
庚申元日口號六首·其二
作者：陸游
朝代：宋

黄絁五丈裁衫穩，黑黍三升作飯香。
造物要教無愧怍，一身溫飽出耕桑。
庚申元日口號六首·其五
作者：陸游
朝代：宋

去年迎客已蹣跚，今歲人扶出亦難。
堪笑此翁衰到底，重裘絮帽尚言寒。
庚申元日口號六首·其六
作者：陸游
朝代：宋

仁和館外列鵷行，憶送龍舟幸建康。
舍北老人同甲子，相逢揮泪說高皇。
庚申元日口號六首·其四
作者：陸游
朝代：宋

晚塗初入長生運，新歲仍當大有年。
剩與鄉鄰同覓醉，市樓酒賤不論錢。
庚申十二月二十一日西和州健步持子布書報已取安康襄陽路將至九江矣悲喜交懷作長句二首·其一
作者：陸游
朝代：宋

吳蜀相望萬里程，征鞍忽報近湓城。
角巾已入三更夢，老眼先增十倍明。
告至徧爲親舊問，勞還深愧里閭情。
追思二紀睽離事，憙極翻成涕泗橫。
庚申十二月二十一日西和州健步持子布書報已取安康襄陽路將至九江矣悲喜交懷作長句二首·其二
作者：陸游
朝代：宋

萬里東來雙鯉魚，衰翁悲喜得兒書。
聞過峴首已冬至，想到匡廬將歲除。
辛苦山行穿雪履，凄凉旅飯嚼冰蔬。
此行身歷艱難遍，莫厭東皋共荷鉏。
度浮橋至南臺
作者：陸游
朝代：宋

客中多病廢登臨，聞說南臺試一尋。
九軌徐行怒濤上，千艘横繫大江心。
寺樓鐘鼓催昏曉，墟落雲烟自古今。
白髮未除豪氣在，醉吹横笛坐榕陰。
度筰
作者：陸游
朝代：宋

翩翩翻翻筰受風，行人疾走緣虚空。
回觀目眩浪花上，小跌身裹蛟涎中。
汗沾兩握色如菜，數乘此險私自怪。
九折元非叱馭行，千金空犯垂堂戒。
此身老大足悲傷，歲歲天涯憶故鄉。
安得畫船明月夜，滿川歌吹入盤閶。
庭中夜賦
作者：陸游
朝代：宋

流汗沾衣不自支，庭中散髮立多時。
烏烏畫角凌風起，淡淡銀河拂地垂。
浮玉閑遊元自樂，浣花小筑亦何疑。
東歸萬里君知否，要了滄洲一段奇。
庭草
作者：陸游
朝代：宋

階前西風搖百草，鬰鬰逢秋殊未槁。
雪霜要當次第來，恰似人生怕衰老。
百草榮悴則有時，人於養生當自知。
金丹九轉儻未辦，簡斂沖默真吾師。
攝調小失豈遽死，二豎眉端先溢喜。
但令神氣常守形，莫畏夢中呼起起。
庵中夜興
作者：陸游
朝代：宋

示疾維摩無侍者，夜闌自掩草庵門。
有情梅影半窗月，相應雞聲十里村。
紙帳擁裘尋斷夢，地爐撥火暖殘樽。
扶衰又踐新春境，萬事元知不足論。
庵中晚思
作者：陸游
朝代：宋

小庵摩腹獨彷徉，俗事紛紛有底忙。
雲影忽生鴉蔽日，雨聲不斷葉飛霜。
經綸正復慚伊傅，雜駁猶能陋漢唐。
卷盡殘書窗已晚，笑呼童子換爐香。
庵中晨起書觸目四首·其一
作者：陸游
朝代：宋

山重水複怯朝寒，一卷窗間袖手看。
朱擔長瓶列雲液，絳囊細字拆龍團。
數峰移自侏儒國，一研來從黯淡灘。
要識放翁頑鈍處，胸中七澤著猶寬。
庵中晨起書觸目四首·其三
作者：陸游
朝代：宋

賦形不使面團團，聳膊心知到骨寒。
晏子元非枕鼓士，杜生那有切雲冠。
時扶遷客桄榔杖，日厭詩人苜蓿盤。
賴是平生憎阿堵，今年初解侍祠官。
庵中晨起書觸目四首·其二
作者：陸游
朝代：宋

暉暉初日上簾鈎，漠漠清寒透衲裘。
雪棘並棲雙鵲瞑，金環斜絆一猿愁。
廉宣卧壑松楠老，王子穿林水石幽。
戲事自憐除未盡，此生行欲散風漚。
庵中晨起書觸目四首·其四
作者：陸游
朝代：宋

初歸誓墓老鄉邦，手結茆茨近小江。
北渚露霑行藥屐，東廂日射勘書窗。
孤忠自信丹心折，萬事空成雪鬢雙。
長愧宗人白崖老，贈行期我鹿門龐。
庵中獨居感懷三首·其一
作者：陸游
朝代：宋

身愈龍鍾髮愈稀，流年冉冉迫殘暉。
讀書十紙勤雖在，上樹千回事已非。
仗馬曾鳴宜取斥，牧羝雖乳亦忘歸。
餘生自笑知何似，萬里遼天老令威。
庵中獨居感懷三首·其三
作者：陸游
朝代：宋

無錢溪女亦留魚，有雨東家每借驢。
藜粥數匙晨壓藥，松肪一碗夜觀書。
黄紬被暖閑無厭，白布衫長樂有餘。
南陌東阡春事動，放翁作計未全疏。
庵中獨居感懷三首·其二
作者：陸游
朝代：宋

自閉庵門不點燈，惰耕村叟罷參僧。
一生已是膠黏日，投老安能夏造冰。
頑面敢辭乾汝唾，蔬餐聊得曲吾肱。
高舂睡熟無多笑，那有禪師解放鷹。
庵中紀事用前輩韵
作者：陸游
朝代：宋

掃灑一庵躬瑣細，蓬戶朝昏手開閉。
荒山斸藥須長鑱，小竈煎茶便短袂。
空中咄咄安用書，身外悠悠固難計。
山僧野叟到即留，麥飯葵羹貴能繼。
久貧奴婢多散去，豈有跣足並椎髻。
負薪長歌過此生，直疑身在鴻荒世。
庵中雜書四首·其一
作者：陸游
朝代：宋

蒲龕坐久暖如春，紙被無聲白似雲。
除却放生并施藥，更無一事累天君。
庵中雜書四首·其三
作者：陸游
朝代：宋

萬物並作吾觀復，眾人皆醉我獨醒。
走遍世間無著處，閉門鋤菜伴園丁。
庵中雜書四首·其二
作者：陸游
朝代：宋

謀生安用苦區區，豆飯藜羹未遽無。
若使天年猶合活，不妨自有穀於菟。
庵中雜書四首·其四
作者：陸游
朝代：宋

茅茨一室有餘樂，轍環四海誰知心。
輟耕垅上鴻鵠志，長嘯山中鸞鳳音。
廣慧法師贊
作者：陸游
朝代：宋

東土震旦，西方極樂。
一緉草鞋，到處行脚。
廣都江上作
作者：陸游
朝代：宋

微波不揺江，纎雲不行天。
我來倚杖立，天水相澄鮮。
平遠望不盡，日落自生烟。
梅花耿獨立，雪樹明前川。
好風吹我衣，春色已粲然。
東村聞酒美，買醉上漁船。
廣都道中呈季長
作者：陸游
朝代：宋

天上石渠郎，能來伴楚狂。
風霜朝竝轡，燈火夜連床。
江水不勝緑，梅花無賴香。
劇談那得住，出處要平章。
延和殿退朝口號二首、·其一
作者：陸游
朝代：宋

雨餘未肯放朝暾，穿仗恭承聖主恩。
清蹕傳聲徐御殿，紫衣引拜許龍門。
徘徊漫結堯階戀，零落難招楚澤魂。
歸去猶堪誇里巷，桐江新賜兩朱轓。
延和殿退朝口號二首、·其二
作者：陸游
朝代：宋

十年短櫂樂滄波，強著朝衫棄釣蓑。
才薄何堪試馮翊，恩深猶許對延和。
空牆烟柳遥迎馬，輦路春泥欲濺鞾。
莫恨此身衰病去，同時朝士久無多。
建安遣興六首·其一
作者：陸游
朝代：宋

建安酒薄客愁濃，除却哦詩事事慵。
不許今年頭不白，城樓殘角寺樓鐘。
建安遣興六首·其三
作者：陸游
朝代：宋

今歲清詩欠百篇，強尋筆硯意茫然。
秋風有句君知否，合在嚴光釣瀨邊。
建安遣興六首·其二
作者：陸游
朝代：宋

錦城重到嘆無期，忽憶書臺步月時。
白浪黏天鮫鰐橫，夢中識路亦何爲。
建安遣興六首·其五
作者：陸游
朝代：宋

緑沈金鎖少時狂，幾過秋風古戰場。
夢裏都忘閩嶠遠，萬人鼓吹入平涼。
建安遣興六首·其六
作者：陸游
朝代：宋

刺虎騰身萬目前，白袍濺血尚依然。
聖時未用驍騰將，虚老龍門一少年。
建安遣興六首·其四
作者：陸游
朝代：宋

古今清絕沅湘路，臥想蒲帆十幅開。
不是避人思遠適，肺肝塵土要詩才。
建安陳希周官海南爲予致兩拄杖其一促節竹其一桄榔也
作者：陸游
朝代：宋

雨漬嵐侵蘚暈重，石砮楛矢正相同。
取從萬里鯨波路，來伴三山鶴髮翁。
雪上有時留醉草，花前隨處打殘紅。
化龍徑去吾何憾，且與人間作歲豐。
建安雪
作者：陸游
朝代：宋

建溪官茶天下絕，香味欲全須小雪。
雪飛一片茶不憂，何況蔽空如舞鷗。
銀瓶銅碾春風裏，不枉年来行萬里。
從渠荔子腴玉膚，自古難兼熊掌魚。
建寧重五
作者：陸游
朝代：宋

霏微入戸黄梅雨，磊落堆盤碧筒黍。
病来一滴不飲酒，但嗅菖蒲作端午。
人生忽忽東逝波，白頭奈此節物何。
去年已作歸州客，今年建州更愁絕。
歸州猿吟鳥啼裏，屈沱醉歸詩滿紙。
即今憶此那可得，西望歸州三嘆息。
建州絕無芡意頗思之戲作
作者：陸游
朝代：宋

鄉國雞頭賣早秋，緑荷紅縷最風流。
建安城裏西風冷，白棗堆盤看却愁。
弄筆
作者：陸游
朝代：宋

少學文章竟不成，暮年腕弱字欹傾。
抽毫欲下還休去，棐几空憐似砥平。
弊廬
作者：陸游
朝代：宋

弊廬雖陋甚，鄙性頗所宜。
欹傾十許間，草覆實半之。
碓聲隔柴門，績火出枳籬。
縛木爲彘牢，附垣作雞塒。
黄犢放林莽，蒼鵝戲陂池。
傭耕食于我，客主同爨炊。
瓦盎設大杓，葅莧羹園葵。
一飽荷鋤出，作勞非所辭。
上以奉租賦，下以及我私。
有錢即沽酒，阡陌恣遊嬉。
亦有扶持者，婢跣奴髻椎。
欲畫恨無人，後世考此詩。
弋陽縣江上書觸目
作者：陸游
朝代：宋

縣前奇哉一江水，日暮風吹碧鱗起。
客恨征塵忽如洗，不用金篦刮眸子。
丹楓岸邊雪色蘆，下有老翁方捕魚。
欲求妙思貌畫圖，王維鄭虔今世無。
弋陽縣驛
作者：陸游
朝代：宋

大雨山中采藥回，丫頭巖畔覓詩来。
喚船野渡逢迎雪，攜酒溪頭領略梅。
久客愁心端欲折，何時笑口得頻開。
慇勤記著今朝事，破驛空廊葉作堆。
弋陽道中遇大雪
作者：陸游
朝代：宋

我行江郊暮猶進，大雪塞空迷遠近。
壯哉組練從天来，人間有此堂堂陣。
少年頗愛軍中樂，跌宕不耐微官縛。
憑鞍寓目一悵然，思爲君王掃河洛。
夜聽簌簌窗紙鳴，恰似鐵馬相磨聲。
起傾斗酒歌出塞，彈壓胸中十萬兵。
張功甫許見訪以詩堅其約
作者：陸游
朝代：宋

零落汀蘋露氣清，北窗昨夜已秋聲。
書来屢有入東約，坐上極思虚左迎。
激烈哦詩殷金石，縱横落筆走蛟鯨。
吾曹此事期千載，老眼相逢剩要驚。
張園海棠
作者：陸游
朝代：宋

洛陽春信久不通，姚魏開落戰塵中。
揚州千葉昔曾見，已嘆造化無餘功。
西來始見海棠盛，成都第一推燕宮。
池臺掃除凡木盡，天地眩轉花光紅。
慶雲墮空不飛去，時有絳雪縈微風。
蜂蝶成團出無路，我亦狂走迷西東。
此園低樹猶三丈，錦繡却在青天上。
不須更著刀尺裁，乞與齊奴開步障。
張園觀海棠
作者：陸游
朝代：宋

朝陽照城樓，春容極明媚。
走馬蜀錦園，名花動人意。
嚴粧漢宮曉，一笑初破睡。
定知夜宴歡，酒入妖骨醉。
低鬟羞不語，困眼嬌欲閉。
雖豔無俗姿，太息真富貴。
結束吾方歸，此别知幾歲。
黄昏亷纎雨，千點裛紅泪。
張季長學士自興元遣人来因詢梁益間事悵然有感
作者：陸游
朝代：宋

長記殘春入蜀時，嘉陵江上雨霏微。
垂頭驢瘦悲鈴馱，截道狐奔脫獵圍。
曉度市橋花欲語，晚投山驛石能飛。
杜鵑言語元無據，悔作東吴萬里歸。
張時可直閣書報巳得請奉祠雲臺作長句賀之
作者：陸游
朝代：宋

燈前一笑拆書開，喜見冰衘洗俗埃。
丞相苦留猶不住，諸公欲挽固難回。
玩鷗有約間何濶，斂版無聊歸去来。
千載伏波應太息，輸君談笑上雲臺。
彌牟鎮驛舍小酌
作者：陸游
朝代：宋

郵亭草草置盤盂，買果煎蔬便有餘。
自許白雲終醉死，不論黄紙有除書。
角巾墊雨蟬聲外，細葛含風日落初。
行遍天涯身尚健，却嫌陶令爱吾廬。
彷徉
作者：陸游
朝代：宋

家世由來出楚狂，湖山垂老得彷徉。
讀書坐懶常中廢，得句因衰己旋忘。
萬化隨緣寓蟲臂，百年何處異羊腸。
忍饑到死知無恨，免使人嘲作飯囊。
往事
作者：陸游
朝代：宋

海內橫流日，吾猶及建炎。
眾醫雖共視，久疾固難砭。
黠虜方觀釁，行宮未解嚴。
時平逾五紀，話此涕常霑。
往在都下時與鄒德章兵部同居百官宅無日不相從僕來佐豫章而德章亦謫高安感事述懷作歌奉寄
作者：陸游
朝代：宋

巷南巷北秋月明，東家西家讀書聲。
官閑出局各無事，冷落往往思同盟。
出門相尋索一笑，亦或邂逅因俱行。
黄中掀髯語激烈，韶美堅坐書縱横。
子充清言喜置酒，赤梨緑柿相扶檠。
寒燈耿耿地爐暖，宫門風順聞疏更。
故交一作霜葉散，外物已付秋毫輕。
兩窮相遭世果有，我與鄒子俱南征。
豫章高安本一郡，挂帆起柂無三程。
簿書衮衮不少借，懷抱鬱鬱何由傾。
明年君歸我亦去，早卜三畆開柴荆。
軟紅舊路莫重蹋，二升脱粟同煨鐺。
征婦怨効唐人作
作者：陸游
朝代：宋

萬里安西久宿師，東風吹草又離離。
玉壺貯滿傷春泪，錦字挑成寄遠詩。
擊虜將軍方戰急，押衣敕使尚歸遲。
粧臺寶鏡塵昏盡，髮似飛蓬自不知。
徂歲
作者：陸游
朝代：宋

徂歲風烟慘，幽居市井遥。
甑香炊薏米，泉潔煮芎苗。
野廟迎神晚，村船過埭囂。
西窗一樽酒，亦足慰無聊。
待旦
作者：陸游
朝代：宋

晨光殘淡月，急點殺寒更。
歷歷記孤夢，悠悠带宿酲。
攬衣推枕起，亂髮繞床行。
嘆息人間事，還隨初日生。
待旦二首·其一
作者：陸游
朝代：宋

東方星磊磊，西舍雞喔喔。
萬慮集五更，吾睡無由著。
世事如飲酒，不獻自無酢。
開窗起危坐，送月西南落。
待旦二首·其二
作者：陸游
朝代：宋

是身如浮烟，久聚要當散。
吾年七十七，寒暑凡幾換。
夏夜亦自佳，何必厭揮汗。
推枕坐南窗，悠然待清旦。
待青城道人不至
作者：陸游
朝代：宋

我亦從來薄世緣，偶然采藥到西川。
慵追萬里騎鯨客，且伴千年化鶴僊。
金鼎養丹暾海日，玉壺取酒醉江天。
朝來坐待方平久，讀盡黄庭內外篇。
後一日復雨
作者：陸游
朝代：宋

一雨三日水抹隄，南村北村雲凄凄。
天公約束龍返穴，不忍嘉穀沈塗泥。
日光清薄潦未縮，起視又嘆行雲西。
初纔淅瀝灑窗户，俄已湍瀉鳴溝溪。
豐凶相乘若翻手，振救小緩輒噬臍。
窮閻腐儒不預此，且收芋栗寛兒啼。
後園獨步有懷張季長正字
作者：陸游
朝代：宋

斯世元知少賞音，道存何恨死山林。
半生去國風埃面，一片憂時鐵石心。
閑看斷雲成小立，偶穿修竹得幽尋。
故人已到梁州未，尺紙東来抵萬金。
後園閑步
作者：陸游
朝代：宋

木葉勾萌喜小春，鬢毛蕭颯愧陳人。
今朝忽破簿書夢，此地暫還風月身。
閑岸綸巾照清淺，却扶藤杖上嶙峋。
人生要是便疏豁，金馬銀臺莫問津。
後寓嘆
作者：陸游
朝代：宋

貂蟬未必出兜鍪，要是蒼鷹憶下韝。
彭澤往歸端爲酒，輕車已老豈須侯。
千年精衛心平海，三日於菟氣食牛。
會與高人期物外，摩挲銅狄灞城秋。
後春愁曲
作者：陸游
朝代：宋

六年成都擅豪華，黄金買斷城中花。
醉狂戲作春愁曲，素屏紈扇傳千家。
當時說愁如夢寐，眼底何曾有愁事。
朱顔忽去白髮生，真墮愁城出無計。
世間萬事元悠悠，此身長短歸山丘。
閉門堅坐愈生愁，未死且復秉燭遊。
後書感
作者：陸游
朝代：宋

貧賤終身志不移，閉關涵泳賴書詩。
唐虞未遠如親見，周孔猶存豈我欺。
力學正須忘寢食，少年誤計事文辭。
爾來朋友皆雲散，考質從誰盡所疑。
後死
作者：陸游
朝代：宋

後死非初望，餘生只自悲。
舊交孤劍在，壯志短檠知。
行步雖依杖，光陰未付棋。
爲農自當力，不爲學豳詩。
後陵永慶院在大西門外不及一里盖王建墓也有二石幢猶當時物又有太后墓琢石爲人馬甚偉
作者：陸游
朝代：宋

陵闕凄涼俯舊邦，恨流衮衮似江長。
穿殘已嘆金鳬盡，缺落空餘石馬雙。
攫飯饑烏占寺鼓，避人飛鼠上經幢。
阿和乳臭崇韜耄，堪笑昏童束手降。
後雜興四首·其一
作者：陸游
朝代：宋

臘雪瑞我麥，春雨嘉我穀。
老農無他求，一飽萬事足。
後雜興四首·其三
作者：陸游
朝代：宋

會合惜日短，別離愁夜長。
人老愛吾廬，客歸悲故鄉。
後雜興四首·其二
作者：陸游
朝代：宋

日上明我窗，月出縞我庭。
朝暮得嘉時，一榼醉復醒。
後雜興四首·其四
作者：陸游
朝代：宋

俚醫刀匕藥，老巫半榼酒。
拜况不敢忘，淡薄最耐久。
徐稚山給事慶八十樂語口號
作者：陸游
朝代：宋

欲知主聖本臣忠，傾盡嘉謨沃舜聰。
同載方如周呂尚，安車不數漢申公。
日烘盎盎花光暖，燭映鱗鱗酒浪紅。
白首同朝各强健，莫辭爛醉答春風。
徒行短歌次前輩韵
作者：陸游
朝代：宋

風吹短衣雙鬢白，老人徒步歸鄉國。
數樹丹楓野店西，一川紅蓼溪橋北。
芒鞋有賣百無憂，過盡青山到渡頭。
更求款段真多事，堪笑當年馬少游。
得京書或怪久不通問
作者：陸游
朝代：宋

慣向江湖鎩羽翰，雲霄那敢接鵷鸞。
百年未必如炊久，萬事真須作夢看。
白首據鞍慚侠氣，青燈顧影嘆儒酸。
手遮西日成何味，還我平生舊釣竿。
得子聿到家山後書
作者：陸游
朝代：宋

日日春陰愁出戶，汝今恰遇十分晴。
桑林紫葚纍纍熟，稻垅青秧漫漫平。
夢好定知行路健，書來深慰倚門情。
柯橋道上山如畫，早晚歸舟聽櫓聲。
得子虡書言明春可歸
作者：陸游
朝代：宋

白首相依飽蕨薇，吾家父子古來稀。
春秧出水柔桑綠，正是農時望汝歸。
得子虡濠上書
作者：陸游
朝代：宋

日暮坐柴門，懷抱方煩紆。
鈴聲從西來，忽得濠州書。
開緘讀未半，喜極涕泗俱。
父子老惜別，况經患難餘。
羈旅易生疾，霜露行載塗。
思歸雖甚苦，且復忍須臾。
得子虡臨安舟中書因寄
作者：陸游
朝代：宋

江水悠悠雙鯉魚，眼明初拆入關書。
殘年已覺身如客，一念還成泪濺裾。
春近預憂歸夢短，潮回莫遣寄聲疏。
何時可棄微官縛，五畝荒畦共荷鋤。
得季長書追懷南鄭幕府慨然有作
作者：陸游
朝代：宋

從戎昔在山南日，彊半春光醉裏銷。
綠樹啼鶯窺帽影，畫橋飛絮逐鞭梢。
花經小雨開差晚，笙怯餘寒澀未調。
惆悵流年又如許，羈魂欲仗楚詞招。
得建業倅鄭覺民書言虜亂自淮以北民苦徵調皆望王師之至
作者：陸游
朝代：宋

邦命中興漢，天心大討曹。
風雲助開泰，河渭蕩腥臊。
日避揮戈勇，山齊積甲高。
煌煌祖宗業，只在馭群豪。
得張季長書以大蓬見稱蓋以予寄祿官視昔祕書監也因作五字寄之
作者：陸游
朝代：宋

老病江湖上，煩公問死生。
僊蓬雖誤到，殘錦只虛名。
點滴三更雨，凄凉萬里情。
向來遺恨極，不遂隱青城。
得成都諸友書勸少留嘉陽戲作
作者：陸游
朝代：宋

一坐五十日，癡頑良可哀。
新涼爲醉地，少訟作慵媒。
市柳風烟慘，汀蘋歲月催。
遠官從漫浪，垂老懶低回。
得所親廣州書
作者：陸游
朝代：宋

音信連年恨不聞，書来細讀却消魂。
人稀野店山魈語，路僻蠻村荔子繁。
毒草自揺春寂寂，瘴雲不動晝昏昏。
此生相見應無日，且置清愁近一樽。
得故人書偶題
作者：陸游
朝代：宋

小筑稽山下，狂歌剡曲傍。
鄉鄰共雞黍，童稚學農桑。
白首餘年促，青編後日長。
此心誰復謀，三嘆付書囊。
得林正父察院書問信甚勤以長句寄謝
作者：陸游
朝代：宋

折柳湖南别尚新，書來已見柳揺春。
故情有此膠投漆，薄俗從渠越視秦。
長劍拄頤那復夢，短衣掩脛未全貧。
有詩亦欲頻持寄，腸斷西江六六鱗。
得猫於近村以雪兒名之戲爲作詩
作者：陸游
朝代：宋

似虎能緣木，如駒不伏轅。
但知空鼠穴，無意爲魚飱。
薄荷時時醉，氍毹夜夜温。
前生舊童子，伴我老山村。
得蜀信
作者：陸游
朝代：宋

齒髮凋零志氣衰，强臨尊酒祇成悲。
少年半是投閑日，春事常當卧病時。
憂患頗疑書作祟，功名不似老如期。
青城舊友頻相約，歸養金丹尚未遲。
得親舊書問近況以詩代書報之
作者：陸游
朝代：宋

溪頭日日弄潺湲，敢料餘生竟得全。
白簡免勞中執法，青銅罷筭小行年。
花前一笑頻開口，林下深藏永息肩。
欲養金丹還懶去，身今已是地行仙。
得趙昌甫寄予及子遹詩
作者：陸游
朝代：宋

去國雙蓬鬢，還山一鹿車。
壯慚稽古淺，老悔養生疏。
俗態慵開眼，高吟獨起予。
青燈對余子，併爲問何如。
得趙若川書因寄
作者：陸游
朝代：宋

澤居路絕人不到，晨起忽傳雙鯉魚。
儲泪一升悲世事，減愁三尺看君書。
龍墀對筞言傷直，山邑迎親計未疏。
老病閉門誰省録，因風時肯問何如。
得都下八月書報蒙恩牧敘州
作者：陸游
朝代：宋

鳯城書到錦江邊，故里歸期愈渺然。
掌上山川初入夢，壺中日月尚經年。
方輪落落難推轂，倦馬駸駸怕著鞭。
未佩魚符無吏責，看花且作拾遺顛。
得雨霑足遂有豐年意欣然口占
作者：陸游
朝代：宋

人事銷沉渺莽中，此身元合付天公。
儒生可逐惟求忘，社酒常辭不怕聾。
鬰鬰稻苗欣出穗，汪汪陂水告成功。
老民莫道渾無用，能爲明時祝歲豐。
得韓无咎書寄使虜時宴東都驛中所作小闋
作者：陸游
朝代：宋

大梁二月杏花開，錦衣公子乘傳來。
桐陰滿地掃不得，金轡玲瓏上源驛。
上源驛中搥畫鼓，漢使作客誰作主。
舞女不記宣和粧，廬兒盡能女真語。
書來寄我宴時詩，歸鬢知添幾縷絲。
有志未須深感慨，築城會據拂雲祠。
徙倚
作者：陸游
朝代：宋

漁扉夕不掩，徙倚欲三更。
月正樹無影，露濃荷有聲。
崢嶸歲將晚，悄愴恨難平。
坐念中原沒，男兒恐浪生。
從邢芻甫求桃竹拄杖
作者：陸游
朝代：宋

拄杖當年盛得名，一枝尚覺百金輕。
老人不復須春草，只要携渠處處行。
復湖
作者：陸游
朝代：宋

世事相尋敗與成，湖中畚鍤浩縱橫。
共知陂壞行當復，敢恨臺高既已傾。
天鏡忽看孤月墮，樵風長送片帆輕。
下臨萬頃如雲稼，從此年年有頌聲。
復竊祠祿示兒子
作者：陸游
朝代：宋

得飽不啻足，閉門還讀書。
翁猶羹不糝，兒固食無魚。
衮繡曷加我，簞瓢常晏如。
人生隨所遇，勿替此心初。
復雨
作者：陸游
朝代：宋

催喚兒童掃綠苔，長歌清嘯興悠哉。
林間子墮知梅熟，水面痕生驗雨來。
往事已成孤枕夢，故人誰共一樽開。
自憐未負年華在，素扇團團月樣裁。
微疾
作者：陸游
朝代：宋

微疾經旬近藥囊，往來巷陌未全妨。
時時小雨知春近，處處閑身覺日長。
林外鼓歌聞賽廟，懷中茶餠議租桑。
兩京梅發今何似，送老流年只自傷。
微雨
作者：陸游
朝代：宋

晡後氣殊濁，黄昏月尚明。
忽吹微雨過，便覺小寒生。
樹杪雀初定，草根蟲已鳴。
呼童取半臂，吾欲傍階行。
微雨午寢夢憩道傍驛舍若在秦蜀間慨然有賦
作者：陸游
朝代：宋

吳中秋晚雨冥冥，自笑閑愁又爾馨。
身世已歸南北陌，夢魂猶寄短長亭。
濁醪可釀樽餘綠，明鏡無情鬢失青。
賴有釣船堪送老，一汀鷗鷺共忘形。
心太平庵
作者：陸游
朝代：宋

天下本無事，庸人擾之耳。
胸中故湛然，忿欲定誰使。
本心倘不失，外物真一螘。
困窮何足道，持此端可死。
空齋夜方中，窗月淡如水。
忽有清磬鳴，老夫從定起。
忍窮
作者：陸游
朝代：宋

短褐財遮骭，孤烟僅續炊。
久窮方有味，古語不吾欺。
堅坐忘昏旦，殘年迫耄期。
尚餘書滿屋，手校付吾兒。
志喜
作者：陸游
朝代：宋

雪鬢蕭蕭九十翁，短檠猶喜策新功。
斲輪自得不傳處，治水本行無事中。
山市兒童隨小蹇，江村烟雨宿孤篷。
更知衰疾從今減，萬里塵清蜀藥通。
志學
作者：陸游
朝代：宋

聖門志學豈能差，山立方當斥百家。
早忝授經聞博約，晚羞同俗陷浮華。
風剺槁面寒無褐，雷轉饑腸飯有沙。
漫道衰慵貪睡美，五更和夢聽城笳。
忠州禹廟
作者：陸游
朝代：宋

古郡巴蠻國，空山夏禹祠。
鴉歸暗庭柏，巫拜薦江蘺。
草蔓青緣壁，苔痕紫滿碑。
欲歸頻悵望，回棹夕陽時。
忠州醉歸舟中作
作者：陸游
朝代：宋

耿耿船窗燈火明，東樓飲罷恰三更。
不堪酒渴兼消渴，起聽江聲雜雨聲。
垂首道塗悲驥老，滿懷風露覺蟬清。
蘭亭禹廟山如畫，安得飄然送此生。
快晴
作者：陸游
朝代：宋

地闢天開斗柄回，今朝紅日遍池臺。
新陽蘇醒春前柳，輕暖醫治雪後梅。
瓦屋螺青披霧出，錦江鴨緑抱山來。
衰翁也逐兒童喜，旋撥文書近酒杯。
念歸
作者：陸游
朝代：宋

江城五月朝暮雨，雨脚纔收水流礎。
酒杯未把愁作病，麈柄欲拈誰共語。
有時暫解簿書圍，獨坐藤床看香縷。
林塘渺渺鳩正懽，簾幙陰陰燕新乳。
湖山舊隱入我夢，白首忘歸獨安取。
一生花裏醉春風，即今願作扶犁翁。
忽得京書有感
作者：陸游
朝代：宋

白髮蒼顔七十翁，朽株枯木略相同。
如山儲藥難醫拙，齊斗堆金不換窮。
昨夢已抛空劫外，殘年全付醉眠中。
故人苦未知心事，一紙空煩寄斷鴻。
忽忽
作者：陸游
朝代：宋

忽忽復悠悠，頻驚歲月遒。
若無船貯酒，將奈斛量愁。
列炬燕宮夜，呼鷹漢廟秋。
凋年莫多感，夢境付滄洲。
思剡
作者：陸游
朝代：宋

羸疾無休日，清秋適此時。
節存旄盡落，带剩眼頻移。
吾興復不淺，俗人那得知。
會當遊剡去，支許有深期。
思北鄰韓三翁西鄰因庵主南鄰章老秀才二首·其一
作者：陸游
朝代：宋

韓翁生不識官府，半醉長歌老烟浦。
因師老乃學長齋，白飯青蔬自炊煮。
二君要是可喜人，未嘗一語欺其鄰。
有過無過姑置之，後生孰能如此真。
思北鄰韓三翁西鄰因庵主南鄰章老秀才二首·其二
作者：陸游
朝代：宋

鄉閭耆宿非復前，老章病死今三年。
朝來出門爲太息，不見此翁催社錢。
我比翁雖差識字，向來推擇嘗爲吏。
事功自計無一毫，尚不如翁終日醉。
思夔州二首·其一
作者：陸游
朝代：宋

老來百念盡消磨，無奈雲安入夢何。
壯憶公孫劍器舞，愁思賓客竹枝歌。
思夔州二首·其二
作者：陸游
朝代：宋

武侯八陣孫吳法，工部十詩韶頀音。
遺磧故祠春草合，略無人解兩公心。
思子虡
作者：陸游
朝代：宋

里堠迢迢阻問津，年光冉冉苦催人。
未能免俗予嗟老，豈不懷歸汝念親。
家釀湖蒓誰共醉，江雲淮月又經春。
新詩題罷無從寄，獨倚危闌一愴神。
思政堂東軒偶題
作者：陸游
朝代：宋

羈愁酒病兩無聊，小篆吹香已半消。
喚起十年閩嶺夢，赬桐花畔見紅蕉。
思故山
作者：陸游
朝代：宋

千金不須買畫圖，聽我長歌歌鏡湖。
湖山奇麗說不盡，且復爲子陳吾廬。
柳姑廟前魚作市，道士莊畔菱爲租。
一彎畫橋出林薄，兩岸紅蓼連菰蒲。
陂南陂北鴉陣黑，舍西舍東楓葉赤。
正當九月十月時，放翁艇子無時出。
舩頭一束書，舩後一壺酒。
新釣紫鱖魚，旋洗白蓮藕。
從渠貴人食萬錢，放翁癡腹常便便。
暮歸稚子迎我笑，遥指一抹西村烟。
思故廬
作者：陸游
朝代：宋

平生一束書，不爲屋廬計。
微官寄郵傳，俯仰閱半世。
草堂白雲邊，日夜長松桂。
柴門入幽夢，落日亂蟬嘒。
宦遊有何好，海角愁瘴癘。
拂衣便可耳，勿使老春薺。
思歸
作者：陸游
朝代：宋

平生無宦情，方外久浪迹。
往来梁益間，一笑頗自得。
花穠錦城酒，月白瞿塘笛。
咿啞下江櫓，跌宕登山屐。
巴東烟雨秋，渭上風雪夕。
至今客枕夢，萬里不能尺。
誰知建安城，觸目非夙昔。
冥冥瘴霧細，瀲瀲蠻江碧。
出門無交朋，嗚呼吾何適。
歸哉故山路，詎必須暖席。
思歸
作者：陸游
朝代：宋

白髮滿青鏡，悵然山水身。
那因五斗米，常作半塗人。
涉世風波惡，思歸懷抱真。
會當求鈯斧，送老鏡湖濱。
思歸
作者：陸游
朝代：宋

短髮今年雪滿巾，一杯且醉瓮中春。
定無術致長生藥，那得愁供有限身。
碎枕不求名利夢，挽河盡洗簿書塵。
江湖意決君知否，致主唐虞自有人。
思歸引
作者：陸游
朝代：宋

善泅不如穩乘舟，善騎不如謹持轡。
妙於服食不如寡欲，工於揣摩不如省事。
在天有命誰得逃，在我無求直差易。
散人家風脫糾纏，烟蓑雨笠全其天。
蒓絲老盡歸不得，但坐長饑須俸錢。
此身不堪阿堵役，寜待秋風始投檄。
山林聊復取熊掌，仕宦真當棄雞肋。
錦城小憩不淹遲，即是輕舠下硤時。
那用更爲麟閣夢，從今正有鹿門期。
思歸示兒輩
作者：陸游
朝代：宋

睡味甜如蜜，人情冷似漿。
流年垂及耄，客子固多傷。
興發雞豚社，心闌翰墨場。
吾兒姑力穡，莫羨笏堆床。
思歸示子聿
作者：陸游
朝代：宋

平生愛山水，遊陟老不厭。
此外惟讀書，垂死尚關念。
方昔少壯時，萬里携一劍。
自從還故山，日夜就收斂。
蒙恩置三館，寒灰忽光焰。
龍鍾氣纔屬，筆力安得贍。
同舍多賢豪，揣分無乃玷。
春來百疾作，沉痼困鍼砭。
思歸入夢寐，歷歷數過店。
問津始胥濤，繫纜望禹窆。
小江齏餅美，梅市將酒釅。
雲破山嶙峋，雨足湖瀲灧。
二月柳勝槎，三月花如染。
拄杖幸可扶，吾生尚何欠。
更當與稚子，晨暮事鉛槧。
天爵古所尊，榮名勿多占。
思蜀
作者：陸游
朝代：宋

白首躬耕遇洊饑，江南自笑欲疇依。
凌烟勳業無人許，濯錦園林有夢歸。
心似遊僧思遠適，身如敗將陷重圍。
客來彊欲相寬釋，每說人生七十稀。
思蜀
作者：陸游
朝代：宋

老子饞堪笑，珍盤憶少城。
流匙抄薏飯，加糝啜巢羮。
柑美傾筠籠，茶香出土鐺。
西郊有舊隱，何日返柴荆。
思蜀
作者：陸游
朝代：宋

西遊陳迹浩無窮，回首真同一夢中。
柳拂驛牆思鳳集，鼓喧市裏憶蠶叢。
故人丘壟秋蕪碧，舊隠園林夕照紅。
自閔未能忘感慨，浩歌彈劍送飛鴻。
思蜀三首·其一
作者：陸游
朝代：宋

園廬已卜錦城東，乘驛歸來更得窮。
只道驊騮開道路，豈知魚鳥困池籠。
石犀祠下春波綠，金雁橋邊夜燭紅。
未死舊遊如可繼，典衣猶擬醉郫筒。
思蜀三首·其三
作者：陸游
朝代：宋

譚侯才氣敵文園，日日銀鞍畫戟門。
奇句入神聞鬼泣，巨觥如海看鯨吞。
一官胄監能令死，萬里銘旌忍更論。
湖上秋來頻入夢，憑誰詞翰與招魂。
思蜀三首·其二
作者：陸游
朝代：宋

二十年前客錦城，酒徒詩社盡豪英。
才名吏部傾朝野，意氣成州共死生。
廢苑探梅常共醉，遺祠訪柏亦俱行。
即今病卧寒燈裏，欲話當時涕已傾。
思蜀二首·其一
作者：陸游
朝代：宋

白帝城邊八陣磧，青城山下丈人祠。
英雄不生僊又去，零落草間多折碑。
思蜀二首·其二
作者：陸游
朝代：宋

蜀莊鳴飛隘九區，超然豈止山澤癯。
荒臺古井無處所，行子但覓房公湖。
思蜀四首·其一
作者：陸游
朝代：宋

思蜀寸心折，歸吴雙鬢衰。
今年脱虎口，昨夜夢蟆頤。
死隔平時友，愁吟别後詩。
江山應好在，誰記踏青期。
思蜀四首·其三
作者：陸游
朝代：宋

來從雲棧北，行度雪山西。
故事談金馬，遺蹤訪石犀。
閑情淡於水，豪飲醉如泥。
壊壁塵封遍，何人拂舊題。
思蜀四首·其二
作者：陸游
朝代：宋

一作劍關客，閑逰將十年。
不嫌狂駭俗，自許醉知天。
瑞草溪橋路，青衣野廟壖。
霜天獵歸處，萬里入横鞭。
思蜀四首·其四
作者：陸游
朝代：宋

玉食峨嵋栮，金韲丙穴魚。
常思晚秋醉，未與故人疏。
白髮當歸隱，青山可結廬。
梅花消息動，悵望雪消初。
思遠遊
作者：陸游
朝代：宋

我志日已衰，詩亦無傑句。
正如隨翅鶴，悵望遼海路。
雖云須藥物，幸未迫霜露。
裂裳裹兩踵，此詩亦已屢。
嵯峨青城雲，慘淡嶓冢樹。
秋風吹短裘，萬里入芒屨。
思雲門
作者：陸游
朝代：宋

一身膏脂略瘦盡，萬卷簡編如隔生。
祇欲移家若耶去，亂雲深處聽灘聲。
怡齋
作者：陸游
朝代：宋

東湖仲夏草樹荒，屋古無人亭午涼。
萱房微呀不見日，筍籜自解時吹香。
野藤蟠屈入窗罅，溼菌扶疏生屋梁。
跨溝數椽最幽翳，漲水及檻雨敗牆。
靜涵青蘋舞藻荇，閑立白鷺浮鴛鴦。
芙蕖雖瘦亦瀰漫，照眼翠蓋遮紅粧。
水紋珍簟欲卷却，團團素扇懶復將。
天風忽送塔鈴語，喚覺清夢遊瀟湘。
急雨
作者：陸游
朝代：宋

急雨清風發土香，靈臺如受寶犀凉。
華胥一枕蘧然覺，却聽蟬聲送夕陽。
急雨
作者：陸游
朝代：宋

炎炎赤日當空燒，簿書圍坐如居窰。
黑雲壓簷忽岧嶤，急雨鼎來風駕潮。
彈壓旱氣蘇枯焦，祝融退聽不敢驕。
父老歌舞看稻苗，殺雞買酒更相邀。
我亦巾褐涼蕭蕭，酒醒點滴聞梧蕉。
珍簟不御扇罷揺，安用萬里登凌歊。
急雨
作者：陸游
朝代：宋

蝸廬四壁僅容身，赫赫炎曦不貸人。
正喜風清三伏暑，已看雨壓九衢塵。
寒泉不減中𤃩味，貢茗初嘗正焙新。
安得凌空雙健羽，徑隨猿鶴上嶙峋。
急雨
作者：陸游
朝代：宋

觸熱支離老病增，忽看東北片雲興。
疾雷載雨輸膏澤，茂樹生風洗鬰蒸。
采藥喜逢岷下客，說詩曾對剡中僧。
坐令身在羲皇上，繞坐何煩更設冰。
急雨
作者：陸游
朝代：宋

陰雲屯硤口，急雨過城頭。
白舫投沙峽，青帘捲市樓。
漂揺爭闔户，壅溢共疏溝。
抽得驅蠅手，題詩慰旅愁。
急雨
作者：陸游
朝代：宋

雲從西南興，風自東北至。
老農占雨候，速若屈伸臂。
亂點俄打窗，新凉已生袂。
經旬苦肺渴，得此亦少慰。
呼兒持故襦，買酒具一醉。
薄言煮園蔬，雉兔未可議。
急雨遽凉
作者：陸游
朝代：宋

急雨消殘暑，曠然天地秋。
露螢矜熠熠，風葉送颼颼。
凉簟惟添睡，明河不洗愁。
流年又如此，隨處怯登樓。
恩封渭南伯唐詩人趙嘏爲渭南尉當時謂之趙渭南後來將以予爲陸渭南乎戲作長句
作者：陸游
朝代：宋

老向人間久倦遊，君恩乞與渭川秋。
虛名定作陳驚坐，好句真慚趙倚樓。
棧豆十年霑病馬，烟波萬里著浮鷗。
就封他日輕裘去，應過三峰處處留。
恩赐龜紫二首·其一
作者：陸游
朝代：宋

憶昔青衫上赤墀，頷間未有一莖絲。
豈知晚拜金龜賜，却是霜髯雪鬢時。
恩赐龜紫二首·其二
作者：陸游
朝代：宋

已挂朝衣神武門，暫紆紫綬拜君恩。
兒孫賀罷還無事，雨笠烟蓑自灌園。
恩除秘書監
作者：陸游
朝代：宋

群僊鶴駕去難追，白首重來不自知。
才藝荒唐癡獨絕，功名蹭蹬老如期。
海邊鄭叟窮耽酒，吳下韋郎晚學詩。
扶上木天君莫笑，衰殘不似壯遊時。
悲歌行
作者：陸游
朝代：宋

士如天馬龍爲友，雲夢胸中吞八九。
秦皇殿上奪白璧，項羽帳中撞玉斗。
張綱本不問狐狸，董龍何足方雞狗。
風埃蹭蹬不自振，寶劍床頭作雷吼。
憶遇高皇識隆準，豈意孤臣空白首。
即今埋骨丈五墳，骨會作塵心不朽。
胡不爲長星萬丈掃幽洲，胡不如昔人圖復九世讎。
封侯廟食丈夫事，齪齪生死真吾羞。
悲歌行
作者：陸游
朝代：宋

感慨常自悲，發爲窮苦辭。
偪仄不少伸，夢中亦酸辛。
脂車思遠道，太息令人老。
中原宋輿圖，今仍傳胡雛。
此責在臣子，諸公其可已。
談笑復舊京，令人憶西平。
悲歌行
作者：陸游
朝代：宋

有口但可讀離騷，有手但可持蟹螯。
人生墮地各有命，窮達禍福隨所遭。
嗟予一世蹈謗藪，洶如八月秋江濤。
尊拳纔奮肋已碎，曹射箭盡弓未弢。
形尪骨悴吹可倒，摧拉未足稱雄豪。
一身百憂偶得活，殘年幸許歸蓬蒿。
時時照水輒自笑，霜顱雪頷不可薅。
脫身仕路棄衫笏，如病癬疥逢爬搔。
見事苦遲已莫悔，監戒尚可貽兒曹。
勉騎款段乘下澤，州縣豈必真徒勞。
悲歌行
作者：陸游
朝代：宋

讀書不能遂吾志，屬文不能盡吾才。
遠遊方樂歸太早，大藥未就老已催。
結廬城南十里近，柴門正對湖山開。
有時野行桑下宿，亦或慟哭中途回。
檀公畫計三十六，不如一篇歸去來。
紫駝之峰玄熊掌，不如飯豆羹芋魁。
腰間纍纍六相印，不如高卧鼻息轟春雷。
安得寶瑟五十弦，爲我寫盡無窮哀。
悲秋
作者：陸游
朝代：宋

一抛蓑笠雪溪舟，八載梁州復益州。
纔破繁華海棠夢，又驚揺落井梧秋。
曉班無復趋行殿，晚境惟思老寢丘。
病肺經旬疏酒盞，愁來惟是上南楼。
悲秋
作者：陸游
朝代：宋

烟草凄迷八月秋，荒村絡緯戒衣裘。
道人大欠修行力，平地閑生爾許愁。
悲秋
作者：陸游
朝代：宋

病後支離不自持，湖邊蕭瑟早寒時。
已驚白髮馮唐老，又起清秋宋玉悲。
枕上數聲新到雁，燈前一局欲殘棋。
丈夫幾許襟懷事，天地無情似不知。
悲秋
作者：陸游
朝代：宋

秋燈如孤螢，熠熠耿窗户。
秋雨如漏壺，點滴連早暮。
我豈楚逐臣，慘愴出怨句。
逢秋未免悲，直以憂國故。
三軍老不戰，比屋困征賦。
可使江淮間，歲歲常列戍。
悲秋四首·其一
作者：陸游
朝代：宋

形骸枯槁病侵陵，少睡長饑一老僧。
霜夜羈愁更無賴，莫收書策且留燈。
悲秋四首·其三
作者：陸游
朝代：宋

殘年孤寂不禁秋，醉自凄凉醒更愁。
冨貴空成守錢虜，吾今何止百宜休。
悲秋四首·其二
作者：陸游
朝代：宋

蕭蕭衰鬢點新霜，人靜房櫳易斷腸。
等是閉門愁裏過，任敎風雨壞重陽。
悲秋四首·其四
作者：陸游
朝代：宋

小雨簾櫳慘淡天，醉中偏藉亂書眠。
夢回有恨無人會，枕畔橙香似昔年。
悲齒落自解
作者：陸游
朝代：宋

年運而往君自寬，此生畢竟有衰殘。
語訛嚼廢尋常事，只作兒童䃣齒看。
悶極有作
作者：陸游
朝代：宋

貴已不如賤，狂應又勝癡。
新寒壓酒夜，微雨種花時。
堂下藤成架，門邊枳作籬。
老人無日課，有興即題詩。
悽悽行
作者：陸游
朝代：宋

悽悽重悽悽，惻惻復惻惻。
我愧思曠傍，人誰子思側。
興邦在人材，巖穴當物色。
如何清廟器，老死山南北。
小儒雖微陋，一飯亦憂國。
豈無一得愚，欲獻懼非職。
愁坐忽思南鄭小益之間二首·其一
作者：陸游
朝代：宋

當年蜀道秦關，萬里飄然往還。
酒病曾留西縣，眼明初見南山。
愁坐忽思南鄭小益之間二首·其二
作者：陸游
朝代：宋

籌筆門前芳草，回龍道上青山。
萬里猶能夢到，再遊未信天慳。
意行至神祠酒坊而歸
作者：陸游
朝代：宋

雨收霽色滿川原，獨曳枯藤出里門。
陌上微風搖稗穟，溝中殘水出籬根。
繫牲廟柱悲刀几，釃酒村場滿盎盆。
興盡還家殊不遠，漁燈績火閙黄昏。
愛閑
作者：陸游
朝代：宋

今日先生病體輕，愛閑猶有舊心情。
帖看貞觀行間印，琴記中郎爨下聲。
衣焙溫溫香欲透，雪簷滴滴日初晴。
客來一笑明窗底，枉道爲農事耦耕。
愛閑
作者：陸游
朝代：宋

愛閑惟與病相宜，壯歲懷歸老可知。
睡熟素書横竹架，吟餘犀管閣銅螭。
水芭蕉潤心抽葉，盆石榴殘子壓枝。
堪笑放翁頭白盡，坐消長日事兒嬉。
感中原舊事戲作
作者：陸游
朝代：宋

蜂兒園裏香塵細，燕子樓中寶瑟斜。
惟有天知太平事，乞傾東海洗胡沙。
感事
作者：陸游
朝代：宋

今古成何事，興亡迹已陳。
干時無上策，避世且全真。
就日思明主，看雲憶老親。
到頭垂白早，徑醉曲生春。
感事
作者：陸游
朝代：宋

已醉猩猩猶愛屐，入秋燕燕尚爭巢。
老夫看盡人間事，欲向山僧學打包。
感事
作者：陸游
朝代：宋

曾事高皇接雋遊，君恩天地若爲酬。
濟時已負終身愧，謀己常從一笑休。
在昔風塵馳廄置，即今烟雨暗耕疇。
孤愁欲豁寧無地，野店逢僧每小留。
感事
作者：陸游
朝代：宋

清班曾見六龍飛，晚落天涯遠日畿。
邊月空悲新雪鬢，京塵猶染舊朝衣。
江山壯麗詩難敵，風物蕭條醉絕稀。
賴有東湖堪吏隠，寄聲籬菊待吾歸。
感事
作者：陸游
朝代：宋

陋巷何須嘆一瓢，朱門能守亦寥寥。
衲衣先世曾調鼎，野褐家聲本珥貂。
若悟死生均露電，未應富貴勝漁樵。
千年回首俱陳迹，不向杯中何處消。
感事
作者：陸游
朝代：宋

青鬢當時映緑衣，堯功曾預記巍巍。
玄都春老人何在，華表天高鶴未歸。
流輩凋疏情話少，年光遲暮壯心違。
倚楼不用悲身世，倦鷁無風亦退飛。
感事六言八首·其一
作者：陸游
朝代：宋

老去轉無飽計，醉來暫豁憂端。
雙鬢多年作雪，寸心至死如丹。
感事六言八首·其七
作者：陸游
朝代：宋

李白嶔崎歷落，嵇康潦倒粗疏。
生世當行所樂，巢山喜遂吾初。
感事六言八首·其三
作者：陸游
朝代：宋

五尺童知大義，三家市有公言。
但使一眠得熟，自餘萬事寧論。
感事六言八首·其二
作者：陸游
朝代：宋

黑犢養來純白，睡蛇死後安眠。
但有漉籬可賣，不妨到處隨緣。
感事六言八首·其五
作者：陸游
朝代：宋

早歲已歸南陌，暮年常在東籬。
短衣幸能掩脛，長劍何須拄頤。
感事六言八首·其八
作者：陸游
朝代：宋

有飯那思肉味，安居敢厭茅茨。
未論顔淵陋巷，老農自是吾師。
感事六言八首·其六
作者：陸游
朝代：宋

高岸眼看爲谷，寸根手種成陰。
一卷楚騷細讀，數行晉帖閑臨。
感事六言八首·其四
作者：陸游
朝代：宋

麥熟與人同喜，虜驕爲國私憂。
身似五更春夢，家如一宿山郵。
感事四首·其一
作者：陸游
朝代：宋

雞犬相聞三萬里，遷都豈不有關中。
廣陵南幸雄圖盡，泪眼山河夕照紅。
感事四首·其三
作者：陸游
朝代：宋

渭上晝昏吹戰塵，橫戈慷慨欲忘身。
東歸却作漁村老，自誤青春不怨人。
感事四首·其二
作者：陸游
朝代：宋

堂堂韓岳兩驍將，駕馭可使復中原。
廟謀尚出王導下，顧用金陵爲北門。
感事四首·其四
作者：陸游
朝代：宋

捫虱當時頗自奇，功名遠付十年期。
酒澆不下胸中恨，吐向青天未必知。
感事示兒孫
作者：陸游
朝代：宋

人生讀書本餘事，惟要閉門修孝悌。
畜豚種菜養父兄，此風乃可傳百世。
我聞長安官道傍，至今人指魏公莊。
北方俗厚終可憙，一字不識勤耕桑。
感寓
作者：陸游
朝代：宋

人生堂堂七尺身，本與聖哲均稱人。
唐虞乃可讓天下，光被萬世常如新。
哀哉末俗去古遠，斵喪太朴澆全淳。
豆羮簞食輒動色，攘竊乃至忘君親。
錙銖必先計利害，詎肯冒死求成仁。
不欺當從一念始，自古孝子爲忠臣。
感寓二首·其一
作者：陸游
朝代：宋

人生難控摶，古謂七十稀。
壽夭雖小異，要亦同所歸。
君看銜山日，耿耿有餘暉。
投床方息偃，晨起復求衣。
萬家同一役，負水關門扉。
智叟與愚公，畢竟孰是非。
感寓二首·其二
作者：陸游
朝代：宋

老氏有至言，所貴知我稀。
鄙夫急自衒，豈復擇所歸。
君看珠在淵，草木借光輝。
所以古達人，懷玉被褐衣。
吾廬大澤中，歲苦水半扉。
朱門固自好，我亦未必非。
感憤
作者：陸游
朝代：宋

今皇神武是周宣，誰賦南征北伐篇。
四海一家天曆數，兩河百郡宋山川。
諸公尚守和親策，志士虚捐少壯年。
京洛雪消春又動，永昌陵上草芊芊。
感憤
作者：陸游
朝代：宋

形勝崤潼在，英豪趙魏多。
精兵連六郡，要地控三河。
慷慨鴻門會，悲傷易水歌。
幾人懷此志，送老一漁蓑。
感憤秋夜作
作者：陸游
朝代：宋

月昏當戸樹突兀，風惡滿天雲往来。
太阿匣藏不見用，孤憤書成空自哀。
吾輩赤心本貫日，昔人白骨今生苔。
榮河温洛不可見，青海玉關安在哉。
感懷
作者：陸游
朝代：宋

半年建安城，士友闕還往。
出門每太息，還舍猶惝怳。
有酒誰與傾，得句空自賞。
疏直觸人情，低回泚吾顙。
豈無佳山水，正爾寄夢想。
何當載親朋，烟浦揺兩槳。
感懷
作者：陸游
朝代：宋

老抱遺書隱故山，鏡中衰鬢似霜菅。
規模肯墮管蕭亞，夢想每馳河渭間。
竹帛竟孤千載事，江湖敢恨一生閑。
殘功賴有吾兒續，把卷燈前爲破顔。
感懷四首·其一
作者：陸游
朝代：宋

老病與世絕，屏迹三家村。
我居一何陋，舉手屋可捫。
客至不能迎，堅坐度朝昏。
一窗修竹下，超然傲羲軒。
外物自變遷，內景常黙存。
黄流不注海，浩浩朝崐崘。
妙道本自得，至言初不煩。
功成出緒餘，猶足康黎元。
感懷四首·其三
作者：陸游
朝代：宋

平生喜栽花，賴以娛寂寞。
小園財一畝，粲粲萬跗萼。
典衣買紫桂，輟食致紅藥。
阡眠香草茂，掩苒烟柳弱。
踏雨探花開，障風畏花落。
雖慚童心在，終勝塵事縳。
今日疾稍間，天氣亦清廓。
啼鳥寒不歸，可以侑吾酌。
感懷四首·其二
作者：陸游
朝代：宋

卜居鏡湖上，一庵環翠屏。
竹林藏谽谺，嶺路蟠青冥。
鶱騰立奇石，嶄絕瞻危亭。
車馬雖掃迹，猿鳥與忘形。
我行半九州，蹋盡芒鞵青。
豈知雪滿鬢，于兹敞雲扃。
丹砂收箭鏃，茯苓劚人形。
遼天渺歸鶴，一瞬三千齡。
感懷四首·其四
作者：陸游
朝代：宋

殘年迫衰謝，嬰疾歸鄉枌。
諸賢渡江初，總角幸有聞。
才非楚倚相，亦能讀典墳。
夫豈或使之，後死與斯文。
世儒鑿户牖，道術將瓜分。
孤陋守一說，百氏殆可焚。
後来豈無人，鼻堊誰揮斤。
巍巍貞觀治，房魏出河汾。
感昔七首·其一
作者：陸游
朝代：宋

百丈庚寅上峽時，至今猶健豈前期。
家人暗換吾何嘆，鏡裏衰翁復是誰。
感昔七首·其七
作者：陸游
朝代：宋

少時失脚利名間，寸步何曾不險艱。
造物恐人渾忘却，夢中憂患尚如山。
感昔七首·其三
作者：陸游
朝代：宋

白帝城邊鶯亂啼，憶騎瘦馬踏春泥。
老來感舊多凄愴，孤夢時時到瀼西。
感昔七首·其二
作者：陸游
朝代：宋

神女祠前猿夜鳴，相公溪上草初生。
重遊惟有西窗夢，一點燈青夢不成。
感昔七首·其五
作者：陸游
朝代：宋

曾從征西十萬師，白頭回顧只成悲。
雲深駱谷傳烽處，雪密嶓山校獵時。
感昔七首·其六
作者：陸游
朝代：宋

老君洞外小朱扉，雲壓寒空雪欲飛。
結陣弓刀邊壘去，挂鞍狐兔獵場歸。
感昔七首·其四
作者：陸游
朝代：宋

小益晨裝雨作泥，南沮涉水馬長嘶。
山腰細棧移新路，驛壁流塵暗舊題。
感昔二首·其一
作者：陸游
朝代：宋

三著朝冠入上都，黄封頻醉渴相如。
馬慵立仗寧辭斥，蘭偶當門敢怨鋤。
富貴尚思還此笏，衰殘故合愛吾廬。
燈前目力依然在，且盡山房萬卷書。
感昔二首·其一
作者：陸游
朝代：宋

常記東園按舞時，春風一架晚薔薇。
尊前不展鴛鴦錦，只就殘紅作地衣。
感昔二首·其二
作者：陸游
朝代：宋

五丈原頭秋色新，當時許國欲忘身。
長安之西過萬里，北斗以南惟一人。
往事已如遼海鶴，餘年空羨葛天民。
腰間白羽凋零盡，却照清溪整角巾。
感昔二首·其二
作者：陸游
朝代：宋

八陣原頭縱獵歸，割鮮藉草酒淋漓。
誰知此夕西窗裏，一盞青燈獨詠詩。
感昔五首·其一
作者：陸游
朝代：宋

行年三十憶南遊，穩駕滄溟萬斛舟。
常記早秋雷雨霽，柁師指點說流求。
感昔五首·其三
作者：陸游
朝代：宋

負琴腰劍成三友，出蜀歸吳歷百城。
最是客途愁絕處，巫山廟下聽猿聲。
感昔五首·其二
作者：陸游
朝代：宋

馬瘦行遲自一奇，溪山佳處看無遺。
酒壚强挽人同醉，散去何曾識是誰。
感昔五首·其五
作者：陸游
朝代：宋

行遍天涯只漫勞，歸來登覽興方豪。
雲生神禹千年穴，雪捲靈胥八月濤。
感昔五首·其四
作者：陸游
朝代：宋

岳陽三伏正炎蒸，爽氣凄風見未曾。
白浪蹴天樓欲動，當時恨不到黄陵。
感物
作者：陸游
朝代：宋

提壺勸客飲，架犁課農耕。
鳩方喜婦還，蟻又以族行。
大化職雨暘，我窗更晦明。
芸芸觀萬物，一笑了此生。
感物
作者：陸游
朝代：宋

日落烏將數子歸，風和雉挾兩雌飛。
不如村舍安孤寂，父子飄然兩褐衣。
感物二首·其一
作者：陸游
朝代：宋

物情豈願歲時遒，一氣潜移不自由。
日出鵓鴣還喚雨，夏初蟋蟀已吟秋。
感物二首·其二
作者：陸游
朝代：宋

小園清曉岸綸巾，物態年光日日新。
綠葉自生黄自落，不應秋至始愁人。
感皇恩
作者：陸游
朝代：宋

小閣倚秋空，下臨江渚。漠漠孤雲未成雨。數聲新雁，回首杜陵何處。壯心空萬里，人誰許。黃閣紫樞，築壇開府。莫怕功名欠人做。如今熟計，只有故鄉歸路。石帆山腳下，菱三畝。
感皇恩
作者：陸游
朝代：宋

春色到人間，彩旛初戴。正好春盤細生菜。一般日月，只有仙家偏耐。雪霜從點鬢，朱顏在。溫詔鼎來，延英催對。鳳閣鸞臺看除拜。對衣裁穩，恰稱球紋新帶。個時方旋了、功名債。
感秋
作者：陸游
朝代：宋

南山射虎漫豪雄，投老還鄉一秃翁。
世味掃除和蠟盡，生涯零落併錐空。
秋驚蠧葉凋殘緑，病著衰顔失舊紅。
笠澤松陵家世事，一竿惟是待西風。
感秋
作者：陸游
朝代：宋

會稽八月秋始涼，梧桐葉落覆井床。
月明縞樹遶驚鵲，露下濕草啼寒螀。
丈夫行年過六十，日月雖短志意長。
匣中寶劍作雷吼，神物那得終摧藏。
君不見昔時東都宗大尹，義感百萬虎與狼。
疾危尚念起擊賊，大呼過河身已僵。
感秋
作者：陸游
朝代：宋

秋堂露氣清，蕭爽入毛骨。
葛裯耿無寐，坐待山月沒。
濕螢飛不起，熠熠依衰草。
勁風西北號，落葉紛可掃。
老生惜歲月，烈士志功名。
登臨送將去，非復兒女情。
懸知青海邊，殺氣横千里。
良時不可失，胡行速如鬼。
感秋
作者：陸游
朝代：宋

秋色關河外，秋聲天地間。
壯士感此時，朝鏡凋朱顔。
一身寄空谷，萬里夢天山。
噫嗚怒眥裂，憤激悲涕潸。
古來真龍駒，未必置天閑。
長松倒澗壑，委棄同蓁菅。
得志未可測，談笑濟時艱。
凜然出師表，一字不可刪。
感秋
作者：陸游
朝代：宋

西風繁杵擣征衣，客子關情正此時。
萬事從初聊復爾，百年彊半欲何之。
畫堂蟋蟀怨清夜，金井梧桐辭故枝。
一枕凄涼眠不得，呼燈起作感秋詩。
感老
作者：陸游
朝代：宋

人生六十已爲衰，况我頹齡及耄期。
對酒尚如年少日，愛書不減布衣時。
遠遊每動辭家興，大藥方從出世師。
但向青編觀曩事，英雄何代不兒嬉。
感興
作者：陸游
朝代：宋

文章天所秘，賦予均功名。
吾嘗考在昔，頗見造物情。
離堆太史公，青蓮老先生。
悲鳴伏櫪驥，蹭蹬失水鯨。
飽以五車讀，勞以萬里行。
險艱外備嘗，憤鬱中不平。
山川與風俗，雜錯而交并。
邦家志忠孝，人鬼參幽明。
感概發奇節，涵養出正聲。
故其所述作，浩浩河流傾。
豈惟配詩書，自足齊韺鬴。
我衰敢議此，長歌涕縱横。
感興
作者：陸游
朝代：宋

築室真須待伯夷，起墳仍合近要離。
藥来賊境靈何用，米出胡奴死不炊。
下石紛紛驚俗薄，絕弦寂寂嘆吾衰。
一尊且作尋春計，又見東風浩蕩時。
感興二首·其一
作者：陸游
朝代：宋

少小遇喪亂，妄意憂元元。
忍饑卧空山，著書十萬言。
賊亮負函貸，江北烟塵昏。
奏記本兵府，大事得具論。
請治故臣罪，深絕衰亂根。
言疏卒見棄，袂有血泪痕。
爾來十五年，殘虜尚遊魂。
遺民痛胥溺，何由雪煩寃。
我髮日益白，病骸寜久存。
常恐先狗馬，不見清中原。
感興二首·其二
作者：陸游
朝代：宋

高帝王蜀漢，天下豈易圖。
幡然用其鋒，項羽不支梧。
嗟余昔從戎，久戍南鄭墟。
登高望夕烽，只尺咸陽都。
群胡本無政，剽奪常自如。
民窮訴蒼天，日夜思來蘇。
連年況枯旱，關輔尤空虛。
安得節制帥，弓刀肅馳驅。
父老上牛酒，善意不可孤。
諸将能辦此，機會無時無。
感舊
作者：陸游
朝代：宋

四十三年夢，今朝又喚回。
平橋穿小市，細雨壓輕埃。
老喜詩情在，慵愁史課催。
時時還自笑，白首接鄒枚。
感舊
作者：陸游
朝代：宋

廢隴荒陂浥浥耕，生無勲業死無名。
衰頹日甚君休問，三十年前白髮生。
感舊
作者：陸游
朝代：宋

憶從南鄭入成都，氣俗豪華海內無。
故苑燕開車載酒，名姬舞罷斗量珠。
浣花江路青螭舫，槎柳毬場白雪駒。
回首壯遊真昨夢，一竿風月老南湖。
感舊
作者：陸游
朝代：宋

早參太史筆，晚典石渠書。
孤立如羈雁，微生等蠹魚。
虛名真忝竊，定理有乘除。
九十稽山下，荒畦日荷鋤。
感舊
作者：陸游
朝代：宋

當年書劍揖三公，談舌如雲氣吐虹。
十丈戰塵孤壮志，一簪華髮醉秋風。
夢回松漠榆關外，身老桑村麥野中。
奇士久埋巴硤骨，燈前慷慨與誰同。
感舊
作者：陸游
朝代：宋

自蜀還吳會，先憑劍換牛。
掃除狂習氣，謝絕醉朋儔。
去死時猶遠，餘生已覺浮。
即今真憊矣，閉戶尚何求。
感舊
作者：陸游
朝代：宋

莫笑山翁老欲僵，壯年曾及事高皇。
雕戈北出戍窮塞，華表東歸悲故鄉。
萬事固難輕忖度，百年猶有未更嘗。
紛紛謗譽何勞問，但覺邯鄲一夢長。
感舊
作者：陸游
朝代：宋

醉眼常輕兒女曹，西遊對客尚能豪。
縷金羯鼓龜兹樂，鏤玉琵琶邏逤槽。
巫峽已回行雨夢，錦江空憶浣花遨。
閑情何計都除盡，爲覓并州快剪刀。
感舊二首·其一
作者：陸游
朝代：宋

君不見資中名士有李石，八月秋濤供筆力。
初爲博士不暖席，晚補臺郎俄復斥。
諸公熟睨亦太息，摧壓至死終不惜。
生前何曾一錢直，沒後遺文價金璧。
後之視今猶視昔，此事誠非一朝夕。
山城舊廬暗荆棘，羸然諸孫守墳籍。
撫孤我負朋友責，萬里詩成泪空滴。
感舊二首·其一
作者：陸游
朝代：宋

憶昔初乘上峽船，雪灘雲岫過聯翩。
匆匆不暇尋高隱，遺恨于今四十年。
感舊二首·其二
作者：陸游
朝代：宋

君不見蜀師渾甫字伯渾，半生高卧蟆頤村。
才不得施道則尊，死已骨朽名猶存。
文章落筆數千言，上友離騷下招魂。
望之眉宇何軒軒，高談浩若洪河翻。
范尹敬如綺與園，方飾羔雁登衡門。
小人謗傷實不根，妄指拱璧求瑕痕。
窮通在公豈足論，浮雲終散朝陽暾。
安得此老起九原，入贊國論蘇黎元。
感舊二首·其二
作者：陸游
朝代：宋

雕鞍送客雙流驛，銀燭看花萬里橋。
三十三年真一夢，茆簷寒雨夜蕭蕭。
感舊六首·其一
作者：陸游
朝代：宋

要識梁州遠，南山在眼邊。
霜郊熊撲樹，雪路馬蒙氈。
慘淡遺壇側，蕭條古廟壖。
百詩猶可想，嘆息遂無傳。
感舊六首·其三
作者：陸游
朝代：宋

早發金堆市，更衣石柜亭。
灘聲秋後壯，山色雨餘青。
道濘愁車轍，橋危避駝鈴。
功名竟何在，撫事感頹齡。
感舊六首·其二
作者：陸游
朝代：宋

夜涉南沮水，朝過小益城。
梯山天一握，度棧土微平。
雨近秦雲暗，霜高隴月明。
至今孤夢裏，喝馬有遺聲。
感舊六首·其五
作者：陸游
朝代：宋

凜凜隆中相，臨戎遂不還。
塵埃出師表，草棘定軍山。
壯氣河潼外，雄名管樂間。
登堂拜遺像，千載愧吾顔。
感舊六首·其六
作者：陸游
朝代：宋

我思杜陵叟，處處有遺蹤。
錦里瞻祠柏，綿州吊海棕。
蹉跎悲櫪驥，感會失雲龍。
生世後斯士，吾將安所從。
感舊六首·其四
作者：陸游
朝代：宋

塵土暗貂裘，森然白髮稠。
年光真衮衮，吾事竟悠悠。
馬宿平沙夜，烽傳絕塞秋。
故人零落盡，追寫只添愁。
感舊四首末章蓋思有以自廣·其一
作者：陸游
朝代：宋

庚寅歲入巴東峽，卧聽清猿月下聲。
二十九年窮未死，却思當日似前生。
感舊四首末章蓋思有以自廣·其三
作者：陸游
朝代：宋

路入梁州似掌平，鞦韆蹴鞠趁清明。
未論日遠長安近，且喜南山天際橫。
感舊四首末章蓋思有以自廣·其二
作者：陸游
朝代：宋

百堂小益最初程，朱棧青崖照眼明。
十日經行圖障裏，時時馬上聽鶯聲。
感舊四首末章蓋思有以自廣·其四
作者：陸游
朝代：宋

青城山裏屏風疊，太華峰頭腰带鞓。
跨鶴橫空吾欲去，九秋月露看青冥。
感舊絕句七首·其一
作者：陸游
朝代：宋

鴨翎堠前山簇馬，雞蹤橋下水連天。
金丹煉成不肯服，且戲人間五百年。
感舊絕句七首·其七
作者：陸游
朝代：宋

美人傳酒清夜闌，欲歌未歌愁遠山。
蒲萄一斗元無價，換得涼州也是閑。
感舊絕句七首·其三
作者：陸游
朝代：宋

南市夜夜上元燈，西郊日日是清明。
青氊犢車碾花去，黄金馬鞭穿柳行。
感舊絕句七首·其二
作者：陸游
朝代：宋

鵝黄酒邊緑荔枝，摩訶池上納涼時。
冰紈不畫驂鸞女，却寫江南白紵辭。
感舊絕句七首·其五
作者：陸游
朝代：宋

半紅半白官池蓮，半醒半醉女郎舩。
鴛鴦驚起何曾管，折得雙頭喜欲顛。
感舊絕句七首·其六
作者：陸游
朝代：宋

紅葉琵琶出嘉州，四弦彈盡古今愁。
胡沙漫漫紫塞曉，漢月娟娟青冢秋。
感舊絕句七首·其四
作者：陸游
朝代：宋

十月新霜兔正肥，佳人駿馬去如飛。
纖腰嫋嫋戎衣窄，學射山前看打圍。
感舊贈超師
作者：陸游
朝代：宋

一聲清蹕出行宮，百尺黄旗繡戲龍。
我赴文場君受戒，道邊曾共望高宗。
感貧
作者：陸游
朝代：宋

經歲無兼味，窮冬止破裘。
翁將貧博健，兒以學忘憂。
士固安天命，吾寧爲食謀。
八荒如可望，時亦上高樓。
感遇六首·其一
作者：陸游
朝代：宋

仕宦五十年，終不慕熱官。
年齡過八十，久已辦一棺。
結廬十餘間，著身如海寬。
此外皆長物，簡去心始安。
稱意多怒嗔，易可出艱難。
我無狐白裘，短褐亦禦寒。
感遇六首·其三
作者：陸游
朝代：宋

人之所甚患，饑渴與寒暑。
粗免則已矣，過計安用許。
自奉非其分，三彭將嫉汝。
寓形天壤間，大抵皆逆旅。
但能飽菜根，何地不可處。
堂堂七尺軀，切勿效兒女。
感遇六首·其二
作者：陸游
朝代：宋

士方貧賤時，藜藿苦不足。
一朝得富貴，奴僕饜粱肉。
大胾食亞夫，空器饋荀彧。
何如茆簷下，父子共饘粥。
我生有至願，世世謝寸祿。
有子復有孫，無榮亦無辱。
感遇六首·其五
作者：陸游
朝代：宋

我初居三山，同里數十人。
尊酒相勞苦，言辭亦諄諄。
去來四十年，皆成冢中塵。
子孫雖或存，敗屋賣作薪。
此亦何罪哉，不過坐一貧。
我幸未至此，亦復拙謀身。
無飯可哺汝，觸目成悲辛。
感遇六首·其六
作者：陸游
朝代：宋

人與人爲徒，事我蓋有緣。
司晨與警夜，異類亦可憐。
舐糠啄遺粒，要使全其天。
人則當教誨，見善或能遷。
盛怒姑小忍，雖蒲豈非鞭。
事過我亦喜，陶然送流年。
感遇六首·其四
作者：陸游
朝代：宋

我以善勉汝，汝謂出訾毀。
置之不復言，意又不能已。
爲善如筑臺，成功由積累。
中休猶不可，况本無基址。
未言破萬卷，日且讀十紙。
學雖在力行，要是從此始。
慈雲院東閣小憩
作者：陸游
朝代：宋

横閣院東偏，翛然拂榻眠。
香濃烟穗直，茶嫰乳花圓。
巖倚團團桂，筒分細細泉。
憑誰爲題版，牓作小壺天。
憂國
作者：陸游
朝代：宋

恩許還山已六年，誓憑耕稼餞華顛。
養心雖若冰將釋，憂國猶虞火未然。
議論孰能忘忌諱，人材正要越拘攣。
群公亦采芻蕘否，貞觀開元在目前。
憑欄
作者：陸游
朝代：宋

蟬嘒晚尤壯，鴉栖久未安。
不成浮舴艋，故作凭闌干。
露重傾荷蓋，風尖蹙芡盤。
新秋動歸思，更覺五湖寬。
憩歸州光孝寺寺後有楚冢近歲或發之得寶玉劍佩之類
作者：陸游
朝代：宋

秭歸城畔蹋斜陽，古寺無僧晝閉房。
殘珮斷釵陵谷變，苦茆架竹井閭荒。
虎行欲與人爭路，猿嘯能令客斷腸。
寂寞倚樓搔短髮，剩題新恨付巴娘。
憩黄秀才書堂
作者：陸游
朝代：宋

吾生如虚舟，萬里常泛泛。
終年厭作客，著處思繫纜。
道邊何人居，花竹頗閑淡。
門庭淨如拭，窗几光可鑑。
堂上滿架書，朱黄方點勘。
把茅容卜鄰，老死更誰憾。
憫俗
作者：陸游
朝代：宋

蚩蚩之氓不自覺，顧笑吾曹安淡薄。
携女數千行問法，腰錢鉅萬仍騎鶴。
豈知此事不兩得，芻豢何可參毒藥。
野狐出林作百態，擊下髑髏渠自怍。
老氏五千本清靜，揚雄太玄惟寂寞。
但能於此尊所聞，萬卷丹經盡糟粕。
憶三山
作者：陸游
朝代：宋

柳橋南北弄烟霏，門不常關客自稀。
遣僕遠馱黄檗出，呼兒閑取白鷗歸。
片雲忽起迷丹竈，潦水初生沒釣磯。
一出可憐時屢變，又看刀尺製秋衣。
憶唐安
作者：陸游
朝代：宋

南鄭戍還初過蜀，朝衫與鬢猶爭緑。
逢春飲酒似長鯨，醉裏千篇風雨速。
唐安池館夜宴頻，瀲瀲玉船揺畫燭。
紅索琵琶金縷花，百六十絃彈法曲。
曲終却看舞霓裳，嫋嫋宫腰細如束。
明朝解酲不用酒，起尋百畝東湖竹。
歸吳寂寞時自笑，縱有詩情誰省録。
今年二頃似可謀，去斸雲根結茅屋。
憶天彭牡丹之盛有感
作者：陸游
朝代：宋

常記彭州送牡丹，祥雲徑尺照金盤。
豈知身老農桑野，一朵妖紅夢裏看。
憶山南二首·其一
作者：陸游
朝代：宋

貂裘寶馬梁州日，盤槊橫戈一世雄。
怒虎吼山爭雪刅，驚鴻出塞避雕弓。
朝陪策畫青油裏，暮醉笙歌錦幄中。
老去據鞍猶矍鑠，君王何日奏膚功。
憶山南二首·其二
作者：陸游
朝代：宋

醉墨淋漓酒百杯，轅門山色碧崔嵬。
打毬駿馬千金買，切玉名刀萬里来。
結客漁陽時遣簡，踏營渭北夜衘枚。
十年一夢今誰記，閉置車中只自哀。
憶昔
作者：陸游
朝代：宋

憶昔從戎出渭濱，壺漿馬首泣遺民。
夜棲高冢占星象，晝上巢車望虜塵。
共道功名方迫逐，豈知老病只逡巡。
燈前撫卷空流涕，何限人間失意人。
憶昔
作者：陸游
朝代：宋

憶昔梁州夜枕戈，東歸如此壯心何。
蹉跎已失邯鄲步，悲壯空傳敕勒歌。
今日扁舟釣烟水，當時重鎧渡冰河。
自憐一覺寒窗夢，尚想浯溪石可磨。
憶昔
作者：陸游
朝代：宋

憶昔浮江發劍南，夕陽船尾每相衘。
楠陰暗處尋高寺，荔子紅時宿下巖。
峽口烹猪賽龍廟，沙頭伐鼓挂風帆。
區區陳迹何由記，惟有征塵尚滿衫。
憶昔
作者：陸游
朝代：宋

憶昔紹興中，束带陪衆彥。
沐浴雨露私，草木盡葱蒨。
一朝窮達異，相遇忘慶唁。
遠官楚蜀間，寂寞返鄉縣。
于時同舍郎，貴者至鼎鉉。
數奇益自屏，短褐失貧賤。
俯仰五十載，未愧金百鍊。
忍饑菰蘆間，生理僅如綫。
窮交誰耐久，晨暮一破硯。
嘯歌楓林下，萬事付露電。
惟有孤舟興，所至多勝踐。
衡茅無定止，何處非郵傳。
炊烟起沙際，跳魚裂波面。
嘔啞緯車鳴，隠翳漁火見。
簫鼓樂水神，鐘梵閙竹院。
我詩雖日衰，得句尚悲健。
巍巍闕里門，未嘗棄狂狷。
放浪終餘年，造物不汝譴。
憶昔
作者：陸游
朝代：宋

憶昔西征日，飛騰尚少年。
軍書插鳥羽，戍壘候狼烟。
渭水秋風夜，岐山曉雪天。
金鞿馳叱撥，繡袂舞嬋娟。
但恨功名晚，寜知老病纒。
虎頭空有相，麟閣竟無緣。
壯士埋巴峽，孤身卧海壖。
安西九千里，孫武十三篇。
裘嘆蘇秦弊，鞭憂祖逖先。
何時聞詔下，遣將入幽燕。
憶昔
作者：陸游
朝代：宋

憶昔西遊兩鬢青，即今鏡裏雪千莖。
峨眉風月猶關念，濯錦鶯花已隔生。
避暑有時移枕簟，畏人終日閉柴荆。
此懷恨欠詩千首，且寄秋泉一再行。
憶昔
作者：陸游
朝代：宋

憶昔西遊變姓名，獵圍屠肆狎豪英。
淋漓縱酒滄溟窄，慷慨狂歌華岳傾。
壯士有心悲老大，窮人無路共功名。
生涯自笑惟詩在，旋種芭蕉聽雨聲。
憶昔
作者：陸游
朝代：宋

憶昔輕裝萬里行，水郵山驛不論程。
屢經漢帝燒餘棧，曾宿唐家雪外城。
壯志可憐成昨夢，殘年惟有事春耕。
西窗忽聽空階雨，獨對青燈意未平。
憶昔
作者：陸游
朝代：宋

憶自梁州下益州，身閑處處醉紅樓。
早知虛起彈冠意，悔不常爲秉燭遊。
詩思已慚馳陣馬，目光猶覺射車牛。
蓮峰日觀何時到，下看人間萬里秋。
憶昔偶見張安國周子充劉韶美王景文陳德召任元受遺集爲之感愴作長句紓悲不知涕泗之集也
作者：陸游
朝代：宋

憶昔高皇絀柄臣，招徠賢雋聚朝紳。
寧知遺恨忽千載，追數同時無一人。
薶骨九原應已朽，殘書數帙尚如新。
此身露電那堪說，也復燈前默愴神。
憶昨三首·其一
作者：陸游
朝代：宋

入蜀還吳迹已陳，蘭亭道上又逢春。
諸君試取吾詩看，何異前身與後身。
憶昨三首·其三
作者：陸游
朝代：宋

萬里曾爲汗漫遊，豈知白首弄漁舟。
會騎一鶴凌風去，何處人間無酒樓。
憶昨三首·其二
作者：陸游
朝代：宋

當年落魄錦江邊，物外常多宿世緣。
先主廟中逢市隠，丈人觀裏識巢僊。
憶梅
作者：陸游
朝代：宋

護惜常愁滿樹開，況無一片在蒼苔。
眼高懶爲凡花醉，腸斷驚聞暮角哀。
寫向素綃時拂拭，移来幽圃自栽培。
論心竟是明年事，輸與酴醿在酒杯。
憶荆州舊遊
作者：陸游
朝代：宋

書劍萬里行翩翩，度關登隴常慨然。
射麋雲夢最樂事，至今曠快思楚天。
落筆千言不加點，班荆百榼命割鮮。
有時憑陵呼五白，笑人辛苦作太玄。
君不見將軍昔忍跨下辱，京兆晚爲人所憐。
功名冨貴自古只如此，不如馳射樂飲終殘年。
憶蜀
作者：陸游
朝代：宋

憶昔西遊日，岷峨勝事繁。
題詩古柏廟，載酒海棠園。
世故紛難料，年光浩莫論。
所欣身尚健，短褐醉江村。
憶雲門諸寺
作者：陸游
朝代：宋

三百六十日，安可日日愁。
四百八十寺，要須寺寺遊。
雲門若耶間，到處可淹留。
金像閟古殿，霜鐘發重樓。
臨澗見魚躍，穿林聞鹿呦。
亦有疏豁處，白鷺下綠疇。
僧固非盡佳，終勝從公侯。
夜闌煎蜜湯，豈不賢杯甌。
澤居厭溽暑，慨思風露秋。
晴雨俱可人，亦莫占鳴鳩。
懶趣
作者：陸游
朝代：宋

謝病掩柴荆，年來懶趣成。
舌根茶味永，鼻觀酒香清。
已矣馳驅息，悠然磊磈平。
高眠得三昧，夢斷已窗明。
懷南鄭舊逰
作者：陸游
朝代：宋

南山南畔昔從戎，賔主相期意氣中。
渇驥奔時書滿壁，餓鴟鳴處箭凌風。
千艘粟漕魚關北，一點烽傳駱谷東。
惆悵壯逰成昨夢，戴公亭下伴漁翁。
懷友
作者：陸游
朝代：宋

酒家旗下分携久，山驛燈前感慨頻。
人事已隨雙鬢改，柳條又見一年新。
懷成都十韵
作者：陸游
朝代：宋

放翁五十猶豪縱，錦城一覺繁華夢。
竹葉春醪碧玉壺，桃花駿馬青絲鞚。
鬭雞南市各分朋，射雉西郊常命中。
壯士臂立緑絛鷹，佳人袍畫金泥鳯。
椽燭那知夜漏殘，銀貂不管晨霜重。
一梢紅破海棠回，數蘂香新早梅動。
酒徒詩社朝暮忙，日月匆匆迭賓送。
浮世堪驚老已成，虚名自笑今何用。
歸來山舍萬事空，卧聽糟床酒鳴瓮。
北窗風雨耿青燈，舊遊欲說無人共。
懷故山
作者：陸游
朝代：宋

老怯京塵化素衣，無端拋擲釣魚磯。
碧雲又見日將暮，芳草不知人念歸。
萬事莫論羈枕夢，一身方墮亂書圍。
岷山學士無消息，空想燈前語入微。
懷昔
作者：陸游
朝代：宋

偶住人間日月長，細思方覺少年狂。
眾中論事歸多悔，醉後題詩醒已忘。
鼉作鯨吞吁莫測，谷堙山塹浩難量。
老來境界全非昨，卧看縈簾一縷香。
懷昔
作者：陸游
朝代：宋

奮迹窮閻本甚微，刺天何敢慕群飛。
業文僅與驢書券，學射纔因鼠發機。
罟擭縱橫真脫命，風波澒洞尚餘威。
朝冠挂了方無事，却愛山僧百衲衣。
懷昔
作者：陸游
朝代：宋

昔者戍梁益，寢飯鞍馬間。
一日歲欲莫，揚鞭臨散關。
增冰塞渭水，飛雪暗岐山。
悵望釣璜公，英槩如可還。
挺劍刺乳虎，血濺貂裘殷。
至今傳軍中，尚愧壯士顔。
豈知墮老境，槁木蒙霜菅。
澤國氣候晚，仲冬雪猶慳。
曩事空夢想，擁褐自笑孱。
烽烟尚未靖，大弓何時彎。
懷昔
作者：陸游
朝代：宋

昔遇高皇帝，華纓接俊遊。
年光一彈指，世事幾浮漚。
故國但青嶂，羈臣今白頭。
平生笑李廣，癡絕望封侯。
懷昔
作者：陸游
朝代：宋

高皇布網收鳳麟，我得定交猶數人。
陳山清真王逸少，李石風流賀季真。
懷王美
作者：陸游
朝代：宋

理髮侵霜白，酡顔借酒紅。
故人千里別，何日一樽同。
魂夢徒勞蝶，音書不見鴻。
抱琴雖有意，無語倚西風。
懷紹興間往還諸公
作者：陸游
朝代：宋

早歲從諸傑，森然盡國華。
辭工出月脇，筆健拔鯨牙。
道在窮何憾，年殂生有涯。
湖山元不改，老泪濕風沙。
懷舊
作者：陸游
朝代：宋

身是人間一斷蓬，半生南北任秋風。
琴書昔作天涯客，蓑笠今成澤畔翁。
夢破江亭山驛外，詩成燈影雨聲中。
不須强覓前人比，道似香山實不同。
懷舊三首·其一
作者：陸游
朝代：宋

扇子峽中有隱士，清江一曲照柴荆。
當時船急失一見，至今空憶暮猿聲。
懷舊三首·其三
作者：陸游
朝代：宋

剡溪百里徹底清，石闌干裏真人行。
大丹一粒擲溪水，禽魚草木皆長生。
懷舊三首·其二
作者：陸游
朝代：宋

青城之西溪谷深，道翁巢居獨鼓琴。
一盃松麨留我宿，夜半虎嘯風生林。
懷舊六首·其一
作者：陸游
朝代：宋

鶴鳴山下竹連雲，鳳集城邊柳映門。
當日不知爲客樂，如今回首却消魂。
懷舊六首·其三
作者：陸游
朝代：宋

狼烟不舉羽書稀，幕府相從日打圍。
最憶定軍山下路，亂飄紅葉滿戎衣。
懷舊六首·其二
作者：陸游
朝代：宋

駿騾西過雨漫天，千里江山在眼邊。
二十四年如昨夢，憑誰問訊带枷僊。
懷舊六首·其五
作者：陸游
朝代：宋

回龍寺壁看維摩，最得曹吳筆意多。
風雨塵埃昏欲盡，何人更著手摩挲。
懷舊六首·其六
作者：陸游
朝代：宋

嶓冢山頭是漢源，故祠寂寞掩朱門。
擊鮮藉草無窮樂，送老那知江上村。
懷舊六首·其四
作者：陸游
朝代：宋

翠崖紅棧鬰參差，小益初程景最奇。
誰向豪端收拾得，李將軍畫少陵詩。
懷舊用昔人蜀道詩韵
作者：陸游
朝代：宋

曩自白帝城，一馬獨入蜀。
晝行多水湄，夜宿必山麓。
時聞木客嘯，常憂射工毒。
蜿蜒蛇兩頭，踸踔夔一足。
豈惟耳目駭，直恐性命促。
稍歷葭萌西，遂出劍閣北。
奴僵不敢訴，馬病猶盡力。
我亦困人客，一日带屢束。
最憶蒼溪縣，送客一亭綠。
豆枯狐兔肥，霜早柿栗熟。
酒酸壓查梨，妓野立土木。
主別意益勤，我去疲已極。
行行求旅店，借問久乃得。
溪聲答歌長，燈焰照影獨。
村深寒更甚，薪盡燒簀竹。
須臾風雨至，終夕苦漏屋。
於時厭道途，自誓棄微祿。
猶幾三十年，始謝祝史職。
君恩念篤老，內閣使寓直。
亦思秋豪報，力憊藝黍稷。
却尋少時書，開卷有慚色。
懷譚德稱
作者：陸游
朝代：宋

譚子文章舊有聲，幾年同客錦官城。
江樓列炬千鍾飲，花市聮鞍一字行。
人世絕知非昨夢，天真堪笑博浮名。
空齋獨夜蕭蕭雨，枕上詩成夢不成。
懷鏡中故廬
作者：陸游
朝代：宋

臨水依山偶占家，數間茆屋半欹斜。
雲邊腰斧入秦望，雨外舞蓑歸若耶。
從宦只思乘下澤，忤人常悔讀南華。
病来更怯還鄉夢，頻鬻簾泉試露芽。
懷青城舊遊
作者：陸游
朝代：宋

宦途到處不黔突，惟有劍南縻歲月。
屢遊老澤蒼玉嶂，疑是虛皇白銀闕。
松肪擣麨具晨餐，槲葉作衣勝短褐。
泥飲不容繁杏落，浩歌常送寒蟬沒。
水邊洞口適有遇，握手一言換凡骨。
少陵老子未識真，欲倚黄精除白髮。
戀繡衾
作者：陸游
朝代：宋

不惜貂裘換釣篷。嗟時人、誰識放翁。歸棹借、樵風穩，數聲聞、林外暮鍾。幽棲莫笑蝸廬小，有云山、煙水萬重。半世向、丹青看，喜如今、身在畫中。
戀繡衾
作者：陸游
朝代：宋

無方能駐臉上紅。笑浮生、擾擾夢中。平地是、沖霄路，又何勞、千日用功。飄然再過蓮峰下，亂雲深、吹下暮鍾。訪舊隱、依然在，但鶴巢、時有墮松。
戀繡衾
作者：陸游
朝代：宋

雨斷西山晚照明。悄無人、幽夢自驚。說道去、多時也，到如今、真個是行。遠山已是無心畫，小樓空、斜掩繡屏。你嚎早、收心呵，趁劉郎、雙鬢未星。
戊午元日讀書至夜分有感二首·其一
作者：陸游
朝代：宋

七十年來又四年，雨聲燈影故依然。
未收浮世風漚夢，尚了前生蠹簡緣。
老學辛勤那有補，舊聞零落恐無傳。
先師鉢袋終當付，嘆息誰能共著鞭。
戊午元日讀書至夜分有感二首·其二
作者：陸游
朝代：宋

强戴羅旛怯歲增，光陰堪嘆捷飛騰。
簷間點滴新春雨，窗下青熒半夜燈。
傍架討尋書散亂，倚屏吟嘯髮鬅鬙。
極知老境惟當佚，絕學端居恨未能。
戊午重九
作者：陸游
朝代：宋

朋舊相望天一涯，登高結伴只鄰家。
秋風自欲吹紗帽，衰鬢何曾泥菊花。
藥市神仙思益部，糕盤節物記京華。
自憐病後歡悰薄，小醉歸來日未斜。
戊申元日
作者：陸游
朝代：宋

白頭身世嘆羈孤，一念兒時泪已濡。
尚記爭先書欝壘，豈知落後舉屠蘇。
杯盤草草思鄰舍，車馬紛紛厭九衢。
六十年非心自了，挂冠猶足補東隅。
戊辰歲除前五日作新歲八十有五矣
作者：陸游
朝代：宋

灰深火可宿，炷小燈耐久。
長流故不腐，易成必速朽。
我昔遊青城，聞道巢居叟。
躬行雖不力，年少過九九。
固知適天幸，自養亦差厚。
傳家六兒子，其四今皓首。
寧聞澗底松，鬰鬰慕蒲柳。
戊辰立春日二首·其一
作者：陸游
朝代：宋

昨夜風搖斗柄回，典衣也復一傳杯。
故人久作天涯別，新句空從枕上來。
清鏡豈堪看鬢色，小園剩欲覓桃栽。
頹然却恨貪春睡，不盡城頭畫角哀。